Document ID: 32004D0236

Komission päätös,
tehty 13 päivänä maaliskuuta 2001,
yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi
(Asia COMP/M.1915 - The Post Office / TPG / SPPL)
(tiedoksiannettu numerolla K(2001) 721)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2004/236/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan talousalueesta tehdyn sopimuksen ja erityisesti sen 57 artiklan 2 kohdan a alakohdan,
ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(1), sellaisena kuin se on viimeksi muutettuna asetuksella (EY) N:o 1310/97(2), ja erityisesti sen 8 artiklan 2 kohdan,
ottaa huomioon menettelyn aloittamisesta tässä asiassa 15 päivänä marraskuuta 2000 tehdyn komission päätöksen,
on antanut keskittymään osallistuville yrityksille tilaisuuden ilmaista kantansa komission esittämiin väitteisiin,
on kuullut keskittymiä käsittelevää neuvoa-antavaa komiteaa(3),
sekä katsoo seuraavaa:
(1) Komissio vastaanotti 24 päivänä heinäkuuta 2000 asetuksen (ETY) N:o 4064/89 4 artiklan mukaisen ilmoituksen ehdotetusta yrityskeskittymästä. Ilmoitusta täydennettiin 10 päivänä lokakuuta 2000.
(2) Ilmoitetulla yrityskeskittymällä yritykset The Post Office (jäljempänä "TPO"), Yhdistynyt kuningaskunta, TNT Post Group NV (jäljempänä "TPG"), Alankomaat, ja Singapore Post Private Limited (jäljempänä "SPPL"), Singapore, hankkivat neuvoston asetuksen 3 artiklan 1 kohdan b alakohdassa tarkoitetun yhteisen määräysvallan kahdessa uudessa yhteisyrityksessä ("Deltassa" ja "NewCossa").
(3) Komissio totesi 15 päivänä marraskuuta 2000 tehdyssä päätöksessään, että ilmoitetun ehdotuksen soveltuvuus yhteismarkkinoille on erittäin kyseenalainen, ja aloitti asetuksen (ETY) N:o 4064/89 6 artiklan 1 kohdan c alakohdan sekä ETA-sopimuksen 57 artiklan 2 kohdan a alakohdan mukaisen menettelyn.
I OSAPUOLTEN TOIMINTA
(4) TPO on Yhdistyneen kuningaskunnan kansallinen postilaitos. Se tarjoaa kaikkia postipalveluja, mukaan luettuina kotimaanposti ja lähtevä ulkomaanposti sekä kotimaanpaketit ja lähtevät ulkomaanpaketit. TPO:lla on myös useissa muissa maissa, kuten Saksassa, Ranskassa, Alankomaissa ja Yhdysvalloissa, kaupallista toimintaa, mukaan luettuna lähtevän ulkomaanpostin palvelut.
(5) TPG on Alankomaiden kansallinen postilaitos. Se syntyi, kun entisestä Koninklijke PTT Nederland NV (jäljempänä "KPN") -ryhmästä muodostettiin KPN (telecom) ja TPG. TPG:hen sisältyvät entisen KPN-ryhmän logistiikka-, pika- ja postipalvelut. TPG on Koninklijke PTT Post BV:n (jäljempänä "PTT Post"), Alankomaiden postilaitoksen, emoyhtiö. TPG tarjoaa lähtevän ulkomaanpostin palveluja PTT Postin kautta Alankomaissa ja TNT International Mail -yhtiönsä kautta yli 45 maassa, myös Alankomaissa.
(6) SPPL on Singaporen kansallinen postilaitos. Sen toiminta ETA:ssa on tällä hetkellä erittäin rajallista.
II TOIMENPIDE
(7) Toimenpide koostuu kahden yhteisyrityksen muodostamisesta TPG:n, TPO:n ja SPPL:n välillä. Niiden on tarkoitus toimia lähtevän ulkomaanpostin palvelujen ja rajoitetussa määrin lähtevien ulkomaanpakettien palvelujen alalla. Ne eivät tarjoa pikapalveluja.
(8) Yhteisyritys Delta tulee toimimaan mainittujen palvelujen alalla kaikkialla maailmassa paitsi Aasian ja Tyynenmeren alueella. Yhteisyritys NewCo tulee tarjoamaan näitä palveluja Aasian ja Tyynenmeren alueella.
(9) TPG siirtää yhteisyrityksiin TNT International Mail -liiketoimintansa: TNT International Mailin Aasian ja Tyynenmeren alueen ulkopuoliset toiminnot, mukaan luettuina Alankomaiden toiminnot, siirretään Deltaan, ja Aasian ja Tyynenmeren alueen toiminnot siirretään NewCo-yhtiöön. TNT International Mail harjoittaa lähtevän ulkomaanpostin jakelutoimintaa ja tarjoaa rajoitetussa määrin lähtevien ulkomaanpakettien palveluja (Easy Parcel -tuote). TPG:lle jäävät muun muassa PTT Postin lähtevän ulkomaanpostin jakelutoiminnot Alankomaissa sekä kotimaan ja ulkomaan pakettipalvelut. Sille jää myös TNT Express -liiketoiminta.
(10) TPO siirtää Deltaan International Mail -liiketoimintansa, joka tarjoaa lähtevän ulkomaanpostin palveluja Yhdistyneen kuningaskunnan ulkopuolella. Kaikki sen toiminta tapahtuu Aasian ja Tyynenmeren alueen ulkopuolella. TPO siirtää lisäksi Royal Mail US Inc -yhtiön, joka toimii lähtevän ulkomaanpostin palvelujen alalla Yhdysvalloissa. TPO:lle jäävät muun muassa Yhdistyneen kuningaskunnan kotimaanpostin ja lähtevän ulkomaanpostin toiminnot sekä kotimaan ja ulkomaan pakettitoiminnot. TPO:lle jää myös sen European Domestic -liiketoiminta, johon kuuluvat TPO:n omistama Red Mail Group (Ranska) ja CityMail Sweden AB, josta on TPO:n omistuksessa 67 prosenttia. Vaikka yhtiöt tarjoavat joitakin lähtevän ulkomaanpostin palveluja Ranskassa ja Ruotsissa, nämä eivät ole niiden pääasiallista toimintaa.
(11) SPPL:llä ei ole oikeudellisia mahdollisuuksia siirtää lähtevän ulkomaanpostin toimintojaan NewCo-yhtiöön. Siksi SPPL siirtää lähtevän ulkomaanpostin toimintonsa NewCo-yhtiölle tämän kanssa tehtävällä alihankintasopimuksella, jonka perusteella NewCo hoitaa SPPL:n lähtevän ulkomaanpostin toiminnan alihankkijana SPPL:n puolesta. SPPL:lle jäävät muun muassa kotimaan postitoiminnot, saapuvan ulkomaanpostin toiminnot sekä paikalliset ja ulkomaan pakettipalvelut.
(12) Kolmen vuoden siirtymäkauden ajan Delta myy lähtevän ulkomaanpostin, joka lähetetään muista maista Yhdistyneeseen kuningaskuntaan, palveluita TPO:n puolesta myynti- ja markkinointiasiamiesjärjestelyn puitteissa. Saman siirtymäkauden ajaksi Delta on nimetty Koninklijke PTT Post BV:n asiamieheksi, joka myy ja markkinoi sen postipalveluja ulkomailla asiakkaille, jotka haluavat lähettää postia Alankomaihin tai Alankomaiden kautta. Tämän siirtymäkauden lopussa asiamiessopimukset päättyvät ja kyseiset liiketoiminnot siirtyvät Deltalle.
III YRITYSKESKITTYMÄ
1. YHTEINEN MÄÄRÄYSVALTA
(13) TPO:lla, TPG:llä ja SPPL:llä on yhteisyrityksissä yhteinen määräysvalta.
(14) Emoyhtiöt omistavat Deltan osakepääoman seuraavassa suhteessa: TPG omistaa 51 prosenttia osakkeista, kun taas TPO ja SPPL omistavat kumpikin 24,5 prosenttia. Yhteisyrityssopimus antaa kaikille emoyhtiöille veto-oikeuden strategisissa päätöksissä, kuten liiketoimintasuunnitelman sisältöä, liikestrategiaa ja talousarviota koskevissa kysymyksissä.
(15) NewCo-yhtiön osakepääoma on Deltan ja SPPL:n yhteisomistuksessa kummankin omistaessa 50 prosenttia. Siten Deltalla ja SPPL:llä on NewCo-yhtiössä yhteinen määräysvalta. Koska TPO:lla, TPG:llä ja SPPL:llä taas on Deltassa yhteinen määräysvalta, määräävät ensin mainitut loppujen lopuksi yhdessä NewCo-yhtiöstä.
2. TÄYSI TOIMINTAKYKY
(16) Yhteisyritykset huolehtivat pysyvästi kaikista itsenäisen taloudellisen yksikön toiminnoista.
(17) Delta huolehtii kaikista toiminnoista, jotka ovat välttämättömiä lähtevän ulkomaanpostin palvelujen tarjoamiseksi. Delta toimii kokoajana, joka yhdistää joko yhtiöiden itsensä tai alihankkijoiden tarjoamia palveluja voidakseen tarjota lähtevän ulkomaanpostin palveluja yritysasiakkaille. Kokoajat keräävät ja ryhmittelevät tiettyyn määränpäähän lähtevää ulkomaanpostia ja neuvottelevat sitten erikoistaksan julkisten postilaitosten tai paikallisten jakeluyhtiöiden kanssa kootun postin jakelemiseksi määrämaassa. Osapuolten mukaan kokoajat ulkoistavat noin 80 prosenttia liiketoimintansa kustannuksista. Deltaa ei velvoiteta ulkoistamaan palveluja emoyhtiöilleen. Delta tekee kuitenkin emoyhtiöidensä kanssa sopimuksia, joissa määrätään, että emoyhtiöt tarjoavat Deltalle jakelupalveluja emoyhtiöiden sijoittautumismaiden alueella. Niissä määrätään lisäksi, että emoyhtiöt vastaanottavat lähtevää ulkomaanpostia Deltalta jakaakseen sen lopulliselle vastaanottajalle määrämaassa. TPO:n ja TPG:n Deltaan siirtämien liiketoimintojen kautta Deltalla on resurssit toimia lähtevän ulkomaanpostin markkinoilla, huolehtien toiminnoista, joista samoilla markkinoilla toimivat yritykset yleensä huolehtivat.
(18) NewCo huolehtii myös toiminnoista, joista lähtevän ulkomaanpostin palveluja tarjoavat kilpailijat yleensä huolehtivat. Kuten Delta, sekin toimii kokoajana. Vaikka SPPL ei siirrä lähtevän ulkomaanpostin toimintojaan NewCo-yhtiöön, yhteisyrityksellä on riittävät resurssit kilpailla markkinoilla TPG:n siirtämän liiketoiminnan kautta.
IV YHTEISÖNLAAJUINEN ULOTTUVUUS
(19) Yritysten TPG, TPO ja SPPL yhteenlaskettu koko maailmasta kertynyt liikevaihto ylittää 5000 miljoonaa euroa(4) (TPG 8468 miljoonaa euroa, TPO 11839 miljoonaa euroa ja SPPL 176 miljoonaa euroa). Kahden yrityksen kohdalla erilliset yhteisön alueelta kertyneet liikevaihdot ylittävät 250 miljoonaa euroa (TPG [...]*(5) euroa ja TPO [...]* euroa), mutta yli kaksi kolmasosaa molempien kokonaisliikevaihdosta ei ole kertynyt yhdestä ja samasta jäsenvaltiosta. Siksi ilmoitetulla toimenpiteellä on yhteisönlaajuinen ulottuvuus. Se ei muodosta ETA-sopimuksen 57 artiklan mukaista yhteistyöasiaa.
V SOVELTUVUUS YHTEISMARKKINOILLE
A. TAUSTA
(20) Tätä yrityskeskittymää on tarkasteltava ottaen huomioon postialan käynnissä oleva ja tuleva vapauttaminen.
1. LAINSÄÄDÄNTÖ
(21) Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetun Euroopan parlamentin neuvoston direktiivin 97/67/EY(6) mukaan, joka on tällä hetkellä voimassa, julkisille postilaitoksille voidaan myöntää laillinen monopoli tiettyjen palvelujen tarjoamisessa, siinä määrin kuin yleispalvelun ylläpitämiseksi on tarpeen. Näihin palveluihin kuuluu sellaisten kotimaan ja ulkomaan kirjelähetysten hoitaminen, joiden paino on vähemmän kuin 350 grammaa ja hinta vähemmän kuin viisi kertaa vakiohinta. Kalliimpien ja painavampien lähetysten osalta (ei-varatut palvelut) vapauttamisprosessi on jo toteutettu. Näiden rajojen alapuolelle jäävien lähetysten osalta neuvoston direktiivi antaa jäsenvaltioille mahdollisuuden postialan vapauttamisen jatkamiseen.
(22) Vaikka neuvoston direktiivissä ei tehdä eroa saapuvan ja lähtevän ulkomaanpostin välillä, postialalla on ero näiden kahden välillä. Kun saapuva ulkomaanposti voidaan määritellä kansainväliseksi postiksi, joka saapuu tiettyyn maahan, lähtevä ulkomaanposti taas on tietystä maasta lähetettyä kansainvälistä postia. Lähtevä ulkomaanposti, joka muodostaa vähemmän kuin 5 prosenttia kaikesta postista ja 3 prosenttia julkisten postilaitosten yleispalveluista saamista kokonaistuloista, on tiedonannon mukaan käytännössä (de facto) vapautettu kymmenessä jäsenvaltiossa, poikkeusten ollessa Portugali, Espanja, Italia, Kreikka ja Itävalta. Tanska, Alankomaat, Ruotsi ja Suomi ovat ainoat jäsenvaltiot, joissa lähtevän ulkomaanpostin palvelut on vapautettu myös oikeudellisessa mielessä (de jure). Yhdistyneessä kuningaskunnassa lähtevän ulkomaanpostin palvelut vapautetaan oikeudellisessa mielessä maaliskuusta 2001 alkaen, kun postipalvelusäädös Postal Services Act 2000 tulee voimaan.
(23) Komissio esitti 30 päivänä toukokuuta 2000 ehdotuksen postialan vapauttamisen jatkamisesta(7). Sen mukaan kotimaanpostia ja saapuvaa ulkomaanpostia koskevat paino- ja hintarajat, joiden alapuolella yleispalveluja tarjoavalla julkisella postilaitoksella on laillinen monopoli, tulisi vuoteen 2003 mennessä alentaa 50 grammaan ja 2,5-kertaiseen vakiomaksuun. Lisäksi ehdotuksen mukaan lähtevä ulkomaanposti vapautettaisiin kokonaan kaikissa jäsenvaltioissa vuoteen 2003 mennessä. Euroopan parlamentti hyväksyi direktiiviehdotuksen tarkistamiseksi lausunnon, jossa ei sallittu lähtevän ulkomaanpostin vapauttamista. Neuvosto ei hyväksynyt kompromissiehdotusta, joka esitettiin sille 22 päivänä joulukuuta 2000. Postialan tulevan vapauttamisen ajoituksesta ja laajuudesta ei tällä hetkellä ole selvyyttä.
2. LÄHTEVÄ ULKOMAANPOSTI
(24) Lähtevän ulkomaanpostin vapauttamisen myötä yleispalveluja tarjoavat julkiset postilaitokset ovat alkaneet kohdata kilpailua tällä alalla kolmansien maiden julkisten postilaitosten ja kokoajien taholta.
(25) Julkiset postilaitokset käyttävät posti-infrastruktuuriaan kuljettaakseen ja jakaakseen lähtevän ulkomaanpostin lopulliseen määränpäähänsä. Maailman postiliiton UPU:n(8) jäseninä ne voivat käyttää ja käyttävät niin kutsuttuja vaihtopisteitä, joiden kautta ne tuovat postin määrämaan julkiseen postijärjestelmään kansainvälisenä postina. Näissä vaihtopisteissä posti merkitään UPU:n vaatimusten mukaisesti ja tarvittavat UPU:n lomakkeet täytetään, jolloin lähettävä julkinen postilaitos voi tuoda postin määrämaan julkiseen postijärjestelmään kansainvälisenä postina. Vastaanottavan julkisen postilaitoksen velvollisuus on sitten jakaa tämä posti oman maansa sisällä, eikä se voi soveltaa siihen kotimaanpostia koskevia vaatimuksiaan, jotka toisin kuin UPU:n yhdenmukaiset vaatimukset voivat vaihdella maasta toiseen. UPU:n säännöt kattavat myös maksumenettelyt, jollei ole sovittu muista menettelyistä. Maksuista, jotka maksetaan postista EU:n sisällä, on määrätty REIMS II -sopimuksessa(9), jota sovelletaan kaikkien yhteisön julkisten postilaitosten välillä, lukuun ottamatta TPG:tä(10).
(26) Vaihtopisteitä hoidetaan kunkin julkisen postilaitoksen kotimaasta, mutta niitä voidaan hoitaa myös kyseisen maan ulkopuolelta, mikä antaa julkiselle postilaitokselle mahdollisuuden hyödyntää isäntämaan parempia kuljetusmahdollisuuksia. Jälkimmäisessä tapauksessa posti, jonka kolmannen maan julkinen postilaitos on kerännyt isäntämaassa tai jossakin toisessa maassa, voidaan syöttää vaihtopisteen kautta UPU-järjestelmään aivan kuin se olisi lähtöisin julkisen postilaitoksen kotivaltiosta.
(27) Vaihtoehtoisesti julkiset postilaitokset voivat syöttää asiakkaidensa niille luovuttaman lähtevän ulkomaanpostin (joko niiden kotimaissa tai maissa, joissa niillä on tytäryhtiö, joko vaihtopisteen kautta tai ilman) kotimaanpostina suoraan määrämaan julkisen postilaitoksen postijärjestelmään. Vastaanottajille suurissa kaupunkikeskuksissa osoitetun yrityspostin osalta yksityiset jakeluverkot, jotka jakavat postin, tarjoavat myös usein vaihtoehdon perinteisille postilinjoille.
(28) Kokoajat eivät ole julkisia postilaitoksia. Ne ovat yksityisiä yhtiöitä, jotka keräävät ja kokoavat postia yritysasiakkailta ja saavat näin suurempia määräalennuksia julkisilta postilaitoksilta kuin yritysasiakkaat saisivat kukin erikseen. Julkisilla postilaitoksilla, jotka taas tekevät yhteistyötä kokoajien kanssa, on se etu, että niillä on rajattu määrä suuria asiakkaita lukemattomien pienten yritysasiakkaiden sijaan.
(29) Koska kokoajat eivät ole julkisia postilaitoksia, ne eivät voi käyttää omia vaihtopisteitään UPU:n sääntöjen mukaisesti. Siten ne ovat lähtevän ulkomaanpostinsa UPU-järjestelmässä tapahtuvan jakelun osalta riippuvaisia julkisista postilaitoksista. Ne voivat siten luovuttaa keräämänsä postin joko maansa yleispalveluja tarjoavalle postilaitokselle tai kyseiseen maahan sijoittautuneelle julkiselle postilaitokselle. Tämä kolmannen maan julkinen postilaitos voi käsitellä postin joko kyseisessä maassa käyttämänsä vaihtopisteen tai kotimaassaan sijaitsevan vaihtopisteen kautta. Vaihtoehtoisesti postin voi myös jakaa kokoajien puolesta julkinen postilaitos, joka ei ole sijoittautunut kokoajan sijoittautumismaahan.
(30) UPU-järjestelmän ulkopuolella kokoajat voivat - kuten edellä todettiin julkisten postilaitosten kohdalla - syöttää postinsa suoraan kotimaanpostina määrämaan postijärjestelmään. Samoin ne voivat käyttää vaihtoehtoisia yksityisiä jakeluverkkoja alueilla, joilla sellaisia on.
(31) Eri toimijoiden tarjoamat vaihtoehtoiset postinjakelukanavat, joista tässä on tehty yhteenveto, on esitetty kokonaisuudessaan tähän päätökseen liitetyssä kuviossa (liite I). Kuvauksessa esitetään eri palveluntarjoajille tarjolla olevat teoreettiset vaihtoehdot. Se, voivatko ne käyttää näitä eri vaihtoehtoja ja tekevätkö ne sen todella ja jos tekevät, niin missä määrin, riippuu pitkälti vaihtoehtojen taloudellisesta kannattavuudesta yksittäisen palveluntarjoajan kannalta. Palveluntarjoajan, oli se sitten yleispalveluja tarjoava julkinen postilaitos, kolmannen maan julkinen postilaitos tai kokoaja, on päätettävä, mikä postitusreitti on taloudellisesti kannattava ja niiden hintojen mukainen, joita loppuasiakkaat ovat valmiita maksamaan. Tämä päätöksentekoprosessi on yksittäisen palveluntarjoajan alaan liittyvää taitotietoa. Päätökseen eivät vaikuta ainoastaan sellaiset muuttujat kuin asiakkaan vaatima palvelu (nopeus, luotettavuus, hinta) vaan myös palveluntarjoajan koko, volyymit, joita se pystyy kehittämään, ja sen käsittelemän postin tärkeimmät määränpäät.
(32) Tarkasteltaessa markkinoiden eri toimijoita on havaittavissa, että lopullisesta yritysasiakkaasta eli postin lähettäjästä kilpailevat yleispalvelua tarjoavat julkiset postilaitokset sekä kolmansien maiden julkiset postilaitokset ja kokoajat. Samalla kokoajat ovat näiden samojen julkisten postilaitosten asiakkaita, kun on kyse niiden postin jakelusta UPU-järjestelmän kautta. Ne ovat myös niiden julkisten postilaitosten asiakkaita, jotka ovat päättäneet olla kilpailematta loppuasiakkaista ja keskittyä kokoajien postin jakeluun hyödyntäen oikeuttaan käyttää UPU-järjestelmää.
B. MERKITYKSELLISET TUOTEMARKKINAT
1. LÄHTEVÄ ULKOMAANPOSTI
(33) Komissio on arvioinut merkityksellisten markkinoiden määritelmän lähtevän ulkomaanpostin alalla osapuolten ehdottamien erilaisten tuotemarkkinamääritelmien sekä markkinatutkimuksen tulosten perusteella.
a. Lähtevän ulkomaanpostin markkinat
(34) Ilmoituksen tehneet osapuolet totesivat ilmoituksessa, että lähtevälle ulkomaanpostille on olemassa merkitykselliset markkinat. Lähtevän ulkomaanpostin palveluihin kuuluvat postin kerääminen asiakkailta, postin lajittelu ja sen jakelu mihin tahansa määrämaahan maailmassa. Osapuolet sisällyttivät tähän markkinamääritelmään sekä yksityiset kirjelähetykset että yrityspostin. Yrityspostiin kuuluvat kirjeet, suoramainonta, painotuotteet tai julkaisut ja pikkupaketit yritysasiakkailta (yritysten välinen posti eli B-to-B, ja posti yrityksiltä asiakkaille eli B-to-C).
b. Lähtevän ulkomaan yrityspostin markkinat
(35) Markkinatutkimus on kuitenkin osoittanut, että merkitykselliset markkinat eivät ole kaiken lähtevän ulkomaanpostin markkinat, vaan ainoastaan lähtevän ulkomaan yrityspostin markkinat. Yritysasiakkaat edellyttävät ja saavat erilaisia palveluja verrattuna yksityisasiakkaisiin. Viimeksi mainittujen on ostettava postimerkki postitoimipaikassa kiinteään hintaan ja postitettava kirjeensä postilaatikkojen tai postitoimipaikkojen kautta. Postilaitosten ja/tai kokoajien kanssa tehtyjen erityissopimusten perusteella yritysasiakkaat neuvottelevat alennuksia ja saavat lisäpalveluja, kuten postin noudon yrityksestä, frankeeraamisen jne. Yritysasiakkaan käyttämä työnjaon taso näkyy hinnassa.
(36) Yksityisasiakkaat ovat riippuvaisia paikallisen postitoimipaikan vakiohinnoista ja palveluista, kun taas useimmat yritysasiakkaat voivat valita, lähettävätkö postinsa yleisin vakiohinnoin vai postilaitosten ja/tai kokoajien kanssa tehtyjen erityissopimusten puitteissa. Ne pienemmät yritykset, jotka maksavat postinsa lähettämisestä ulkomaille ostamalla postimerkkejä, eivät todennäköisesti pysty käyttämään vaihtoehtoisia palveluntarjoajia ulkomaanpostinsa pienen määrän ja siihen liittyviin palveluihin kuluttamansa pienen rahamäärän vuoksi.
(37) Näistä syistä komissio hyväksyi väitetiedoksiannossaan lähtevää ulkomaan yrityspostia koskevan tuotemarkkinamääritelmän, johon ei sisällytetty yksityisasiakkaita eikä yritysten postimerkkeihin käyttämiä rahasummia.
(38) Väitetiedoksiantoon antamassaan vastauksessa osapuolet kiistivät komission hyväksymän markkinamääritelmän. Osapuolet ehdottivat uutta tuotemarkkinamääritelmää, jossa nimetään erityiset markkinat lähtevän ulkomaan sopimuspostin palveluille. Näihin markkinoihin kuuluisivat ainoastaan sopimussuhteessa tarjotut ulkomaanpostin palvelut, eivätkä niihin siten kuuluisi yleisin vakiohinnoin lähetetty lähtevä ulkomaan yritysposti eikä frankeerauskonetta käyttäen lähetetty ulkomaan yritysposti.
(39) Osapuolet ovat toimittaneet tietoja markkinaosuuksista lähtevän ulkomaan sopimuspostin markkinoilla Yhdistyneessä kuningaskunnassa ja Alankomaissa. Koska kaikki normaalihinnoin ja frankeerauskonetta käyttäen lähetetty posti merkitsee liiketoimintaa yleispalvelua tarjoavalle julkiselle postilaitokselle, suurin vaikutus on osapuolten markkinaosuuden pienentyminen niiden kotivaltioissa suhteessa niiden kilpailijoihin.
(40) Komissio pysyy edellä esitetyssä lähtevän ulkomaan yrityspostin tuotemarkkinamääritelmässään seuraavista syistä.
(41) TPO:n ja TPG:n kotimarkkinaosuuksien laskemiseksi osapuolet ehdottavat, että sopimuspostina pidetään ainoastaan postia, joka ylittää kynnyksen, jonka yläpuolella asiakas saa alennuksen yritysasiakkaana. Kyseiset kaksi yleispalvelujen tarjoajaa asettavat nämä kynnykset yksipuolisesti kotimarkkinoillaan, ja siten tällaisen markkinamääritelmän hyväksyminen merkitsisi tuotemarkkinoiden määrittelemistä ainoastaan tarjontapuolen kriteerien perusteella.
(42) On myös huomattava, että kynnykset, joiden yläpuolella asiakas saa alennuksen yritysasiakkaana, eroavat hyvin paljon maasta toiseen. Käsiteltävänä olevassa asiassa TPG:n Alankomaissa asettama vuosittainen kynnys vastaa 25000:ta Alankomaiden guldenia (noin 10000:ta euroa) ja TPO:n Yhdistyneen kuningaskunnan markkinoilla asettama vuosittainen kynnys vastaa 2500:aa puntaa (noin 4000:ta euroa). Tästä seuraa, että Alankomaissa alennussopimusta hakeva yritysasiakas kohtaa kynnyksen, joka on 2,5 kertaa niin suuri kuin Yhdistyneessä kuningaskunnassa. Uudella ehdotetulla tuotemarkkinamääritelmällä, jossa otetaan huomioon nämä erilaiset kynnykset, osapuolet määrittelevät keinotekoisesti markkinaosuutensa käsittelemällä sopimuspostiin oikeutettuina yritysasiakkaina ainoastaan niitä, jotka ylittävät osapuolten asettamat kynnykset.
(43) Perusteena sille, että näitä kynnyksiä ei tulisi käyttää markkinoiden rajaamiseen, toimii se tosiseikka, että kokoajat tarjoavat ulkomaanpostin palvelujaan kaikille yritysasiakkaille, riippumatta niiden postipalveluihin vuosittain käyttämistä rahasummista. Mercury International ja Belgian Mailhouse, kaksi sekä Yhdistyneessä kuningaskunnassa että Alankomaissa toimivaa kokoajaa, vahvistivat kuulemistilaisuudessa, että ne vastaanottavat postia kaikenlaisilta yritysasiakkailta. TNT itse totesi kuulemistilaisuudessa, että kokoajana se harkitsisi mahdollisina asiakkaina kaikkia yritysasiakkaita, käyttämättä tiettyjä ennalta määrättyjä kynnyksiä.
(44) Osapuolten ehdotuksessa "sopimusmarkkinoista" oletetaan, että millään frankeerauskoneita käyttävistä asiakkaista ei ole valinnanvaraa, kun taas komissio katsoo, että on yritysasiakkaita, jotka eivät ylitä osapuolten asettamia kynnyksiä ja käyttävät frankeerauskoneita ja jotka voisivat siirtyä muiden lähtevän ulkomaanpostin palvelujen tarjoajien asiakkaiksi.
(45) Tällaiset yritysasiakkaat saattavat käyttää frankeerauskoneita, vaikka ne voisivat siirtää toiminnan kokoajille tai kolmansien maiden julkisille postilaitoksille, koska niiden liikevaihto ja lähtevän ulkomaanpostin volyymi ovat riittävän suuret. Tutkimuksen aikana komissio ei ole pystynyt määrittämään, kuinka suuren määrän frankeerauskoneita käyttävien yritysasiakkaiden muodostamasta liiketoiminnasta olisi realistisesti voinut hoitaa joku TPO:n tai TPG:n kilpailijoista. Siksi katsotaan olevan asianmukaista hyväksyä lähtevälle ulkomaanpostille markkinamääritelmä, jossa on ylä- ja alaraja. Ylärajan mukaiseen määritelmään luetaan mukaan kaikki sopimussuhteessa syntyvät kustannukset sekä frankeerauskoneiden käytössä syntyvät kustannukset. Alarajan mukaiseen määritelmään luetaan mukaan kaikki sopimussuhteessa syntyvät kustannukset mutta ei frankeerauskoneiden käytössä syntyviä kustannuksia.
c. Päätelmä tuotemarkkinoista
(46) Edellä esitettyjen perusteiden valossa komissio tukee tuotemarkkinamääritelmää, joka sisältää lähtevän ulkomaan yrityspostin. Tällä tuotemarkkinamääritelmällä on yläraja (mukaan luettuina frankeerauskoneet) ja alaraja (frankeerauskoneet pois luettuina). Tässä päätöksessä ei ole tarpeen rajata tätä alaa tarkemmin, koska riippumatta siitä, onko markkinoiden tarkka raja ylärajalla, alarajalla vai jossain sillä välillä, se ei olennaisesti vaikuttaisi arvioon.
2. LÄHTEVÄT ULKOMAANPAKETIT
(47) TPG siirtää yhteisyritykseen TNT International Mail -liiketoimintansa kautta Easy Parcel -tuotteensa. Easy Parcel on TNT:n asiakkailleen tarjoamien lähtevän ulkomaanpostin palvelujen liitännäispalvelu. Palvelu on suunnattu yritysasiakkaille, se sisältää noutopalvelun asiakkaan luota ja nopeammat toimitusajat, eikä sitä voi tilata postikonttoreissa, vaan sitä tarjotaan ainoastaan yritysasiakkaille. Se ei ole aikatakuupalvelu.
(48) Osapuolet ilmoittavat, että tälle tuotteelle merkitykselliset tuotemarkkinat ovat lähtevien ulkomaan ns. liikepakettien markkinat. Osapuolet katsovat, että vaikka heidän tuotteensa ei olekaan pikapalvelu, koska siinä ei anneta aikatakuuta, se on erotettava vakiopakettipalveluista. Toisin kuin vakiopaketit, liikepaketit noudetaan yritysasiakkaiden luota, eikä palvelua saa postikonttoreista.
(49) Aikaisemmissa päätöksissään komissio ei ole määritellyt erillisiä markkinoita liikepaketeille ja vakiopaketeille. Tässä päätöksessä ei myöskään ole tarpeen rajata tarkemmin merkityksellisiä tuotemarkkinoita, koska tehokas kilpailu ei merkittävästi häiriintyisi Euroopan talousalueella tai sen merkittävällä osalla kummallakaan vaihtoehtoisella markkinamääritelmällä.
C. MERKITYKSELLISET MAANTIETEELLISET MARKKINAT
1. LÄHTEVÄ ULKOMAAN YRITYSPOSTI
(50) Ilmoituksen tehneet osapuolet totesivat ilmoituksessa, että merkitykselliset maantieteelliset markkinat ovat kansalliset. Markkinatutkimus vahvisti tämän näkemyksen.
(51) Aikaisemmin komissio katsoi, että lähtevän ulkomaanpostin merkityksellisiä maantieteellisiä markkinoita voitiin luonnehtia kansallisiksi(11). Komissio katsoi kuitenkin myös, että maantieteellisten markkinoiden kansallisen ulottuvuuden voitiin olettaa muuttuvan seurauksena mahdollisesta suuntauksesta, jonka myötä asiakkaat vaativat maailmanlaajuisia sopimuksia.
(52) Markkinatutkimus on osoittanut, että kansallisten markkinoiden piirteet ovat yhä jäljellä, vaikka joillakin palveluntarjoajilla saattaakin olla maailmanlaajuisia sopimuksia erilaisista jakelupalveluista: asiakkaat pitävät lähtevän ulkomaanpostin palveluja kansallisena palveluna, jakeluverkot ovat kansallisia, osapuolten toimittamat taksaluettelot osoittavat, että hinnoittelu on kansallista ja että hintatasot ovat erilaiset eri maissa, markkinointi tapahtuu pääasiassa kansallisella tasolla ja tärkeimpien palveluntarjoajien markkinaosuuksien jakaantumisessa on merkittäviä eroja eri jäsenvaltioiden välillä. Lisäksi se tosiasia, että eri maissa on erilaiset sopimusten tekoa koskevat kelpoisuusehdot (ks. edellä), on lisäperuste kansallisten markkinoiden puolesta.
(53) Yhteisessä vastauksessaan komission väitetiedoksiantoon osapuolet totesivat ensimmäisen kerran, että maantieteellisiä markkinoita pitäisi luonnehtia joko eurooppalaisiksi tai kansainvälisiksi. Ehdottaessaan uutta maantieteellisten markkinoiden määritelmää osapuolet viittaavat joukkoon monikansallisia yrityksiä, jotka niiden mukaan yhä enemmän "kalastelevat" eri maihin sijoittautuneiden kilpailijoiden joukossa löytääkseen parhaan mahdollisen hinnoista ja palvelun tasosta muodostuvan yhdistelmän.
(54) Jos komissio hylkää laajemman maantieteellisten markkinoiden määritelmän, osapuolet katsovat, että on olemassa yhtenäiset maantieteelliset markkinat, jotka sisältävät ainakin Alankomaat ja Belgian. Osapuolet perustavat päätelmänsä siihen tosiasiaan, että kolme Alankomaiden markkinoiden kilpailijoista - TNT, Belgian Mailhouse ja De Post / La Poste - hoitavat toimintaansa Brysselistä eikä Alankomaista käsin. Lisäksi osapuolet viittasivat siihen, että belgialaiset massapostiasiakkaat tuovat yrityspostinsa Alankomaihin.
(55) Harkittuaan perusteluja, jotka osapuolet esittivät oikeuttaakseen laajemman maantieteellisten markkinoiden määritelmän kuin ne olivat alun perin ehdottaneet, komissio päätti tukea kansallisten maantieteellisten markkinoiden määritelmää. Seuraavat syyt ovat tässä yhteydessä olennaisia.
(56) Mitä tulee laajempien Alankomaat ja Belgian sisältävien markkinoiden olemassaoloon, markkinatutkimus on osoittanut, että Alankomaiden markkinoilla toimivien eri kilpailijoiden asiakkaat ovat lähinnä alankomaalaisia yritysasiakkaita. Erityisesti osapuolet eivät ole pystyneet osoittamaan, että Alankomaiden ulkopuoliset asiakkaat olisivat merkittävä osa niiden toimintaa Alankomaissa.
(57) Laajempien Alankomaat ja Belgian käsittävien maantieteellisten markkinoiden olemassaoloa ei siis voida perustella sillä, että joidenkin Alankomaiden markkinoilla toimivien kilpailijoiden tuotantotilat ovat Belgiassa. Mikäli nämä palveluntarjoajat harjoittavat markkinointi- ja myyntitoimintaansa Alankomaissa, ei se seikka, että ne käsittelevät postin Belgiassa sijaitsevissa toimitiloissa, vaikuta maantieteellisten markkinoiden määritelmään.
(58) Markkinatutkimus ei myöskään tue osapuolten väitettä, jonka mukaan suuret monikansalliset yhtiöt hankkivat lähtevän ulkomaanpostin palvelunsa eurooppalaisilta tai kansainvälisiltä markkinoilta. Markkinatutkimus on osoittanut, että vaikka jokin yhtiö saattaa satunnaisesti näin tehdä, yleinen lähtevän ulkomaanpostin palvelujen hankintamalli on edelleen kansallinen, myös suurten monikansallisten yhtiöiden osalta.
(59) Edellä esitettyjen väitteiden perusteella komissio katsoo markkinoiden olevan kansalliset.
2. LÄHTEVÄT ULKOMAANPAKETIT
(60) Osapuolet katsovat kansainvälisten pakettien markkinoiden maantieteellisen laajuuden olevan kansallinen. Tämä kanta noudattelee komission aikaisempia päätöksiä. Markkinatutkimuksen tulokset eivät antaneet syytä toisenlaiselle maantieteellisten markkinoiden määritelmälle.
(61) Merkityksellisten maantieteellisten markkinoiden tarkempi rajaaminen ei myöskään ole tarpeen, koska tehokas kilpailu ei merkittävästi häiriintyisi Euroopan talousalueella tai sen merkittävällä osalla millään vaihtoehtoisella markkinamääritelmällä.
D. KESKITTYMÄN VAIKUTUS
1. LÄHTEVÄ ULKOMAAN YRITYSPOSTI
(62) Osapuolten yhteenlaskettu markkinaosuus lähtevän ulkomaan yrityspostin alalla on alle (monissa maissa selvästi alle) 15 prosenttia, paitsi TPO:n ja TPG:n kotimaissa eli Yhdistyneessä kuningaskunnassa ja Alankomaissa. Siten ainoastaan kahdet viimeksi mainitut markkinat antavat aihetta perusteellisempaan arviointiin.
a. Konsernin sisäinen kilpailu
(63) Keskittymän vaikutuksia on analysoitu yhteenlaskettujen TPO:n Yhdistyneen kuningaskunnan markkinaosuuden ja TPG:n Alankomaiden markkinaosuuden perusteella. Molemmissa maissa yksi yhteisyrityksen emoyhtiöistä jatkaa toimintaa samoilla markkinoilla, joilla yhteisyritys tulee toimimaan. Vaikka yhteisyritys ja kulloinenkin emoyhtiö kilpailisivat keskenään näissä maissa, tätä olisi pidettävä jatkossa esitettyjen taloudellisten väitteiden perusteella konsernin sisäisenä kilpailuna eikä kilpailuna markkinoilla.
(64) Ilmoituksessaan osapuolet toteavat, että kilpailu emoyhtiöiden ja tytäryhtiöiden välillä tulisi ottaa huomioon komission arviossa ja että todellisuudessa emoyhtiöiden markkinoilla ei tapahdu rakennemuutosta, koska yhteisyritys Delta jatkaa kilpailua emoyhtiöidensä kanssa. Osapuolet myöntävät, että kannustimet tällaiseen kilpailuun saattavat olla rajallisia, jos tytäryhtiön omistus on sataprosenttinen. Ne väittävät kuitenkin, että Deltan kannustimet kilpailla tulevat jopa kasvamaan seurauksena muutoksesta TPG:n osakkeenomistuksessa (100 prosentista 51 prosenttiin), koska TPG saa ainoastaan 51 prosentin osuuden kaikesta liiketoiminnasta, jonka se menettää Deltalle, eikä niitä 100:aa prosenttia, jotka se saisi, jos posti lähetettäisiin TPG:n kautta.
(65) Komissio katsoo kuitenkin, että se tosiasia, että TPG säilyttää määräysvallan, vaikkakin yhteisen määräysvallan, TNT:ssä, kumoaa nämä väitteet. Se, kilpailevatko samaan konserniin kuuluvat yhtiöt todella keskenään, ja missä määrin, riippuu lopulta yhtiöiden toimintalinjoista eikä markkinavoimista. Lisäksi mikään tekijä ei näytä viittaavan poikkeuksellisiin olosuhteisiin, joten konsernin sisäisen kilpailun voidaan tässä tapauksessa katsoa olevan verrattavissa kilpailuun markkinoilla. Pelkästään se, että asiakkaat siirtävät hankintansa konsernin yhdeltä jäseneltä toiselle, ei ole tällainen tekijä.
b. Yhdistynyt kuningaskunta
aa. Markkina-asema
1) Markkinaosuudet
(66) Taulukossa 1.a on esitetty lähtevän ulkomaan yrityspostin markkinaosuudet, sarakkeessa (1) frankeerauskoneet mukaan luettuina(12), sarakkeessa (2) frankeerauskoneet pois luettuina.
Taulukko 1.a
Yhdistyneen kuningaskunnan lähtevän ulkomaan yrityspostin markkinat vuoden 1999 arvon mukaan laskettuna
TAULUKON PAIKKA
(67) Jos frankeerauskonetta käyttävät asiakkaat luetaan mukaan, osapuolten yhteenlaskettu markkinaosuus olisi [60-70]* prosenttia ja keskittymästä johtuva lisäys [5-10]* prosenttia. Kahdella muulla toimijalla, Deutsche Postilla ja Mercurylla, on suunnilleen [5-10]* prosentin markkinaosuus, kun taas joillakin muilla toimijoilla (La Poste, Pharos ja Swiss Post) on enimmillään [1-10]* prosentin markkinaosuudet.
(68) Jos frankeerauskonetta käyttävät asiakkaat luetaan pois, merkittävin ero on se, että TPO:n alkuperäinen markkinaosuus on pienempi, [40-50]* prosenttia. Keskittymästä johtuva lisäys olisi [5-10]* prosenttia, joten yhteenlaskettu markkinaosuus olisi [40-50]* prosenttia. TPO:n osuus on pienempi, jos frankeerauskonetta käyttävät asiakkaat luetaan pois, koska kaikki frankeerauskonetta käyttäen lähetetystä postista saatavat tulot kertyvät TPO:lle.
2) Muut kilpailijat
(69) Markkinamääritelmän valinta ei vaikuta markkinoilla olevien toimijoiden lukumäärään. Molemmilla markkinoilla on selvää, että markkinoilla on tällä hetkellä useita toimijoita. Jotkin näistä toimijoista ovat kokoajia, kuten Mercury International ja Pharos; markkinoilla on ainakin viisi kolmansien maiden julkista postilaitosta ETA:sta(13), samoin kuin joukko Euroopan ulkopuolisten maiden julkisia postilaitoksia (esim. Philippine Post, Hong Kong Post ja SPPL). Kahdella jäljelle jäävällä kilpailijalla on suuremmat markkinaosuudet kuin TPG:llä, joka on tällä hetkellä vasta neljänneksi suurin toimija markkinoilla.
(70) Asiakkaan kannalta ei näyttäisi olevan merkitystä sillä, luokitellaanko palveluntarjoaja kokoajaksi vai julkiseksi postilaitokseksi, kunhan se tarjoaa postipalvelua, jonka laatu on tasaista ja jonka saa kilpailukykyiseen hintaan. Siitä huolimatta kolmansien maiden julkisten postilaitosten läsnäolosta on se lisähyöty, että ne tarjoavat kokoajille vaihtoehtoisia kanavia UPU-järjestelmään (ks. alla).
3) Markkinoiden dynamiikka
(71) TNT (joka siirtyi myöhemmin TPG:n omistukseen) tuli Yhdistyneen kuningaskunnan markkinoille vuonna 1986. Koska se tuli markkinoille aikaisemmin ja on saavuttanut pienemmän markkinaosuuden kuin monet muut toimijat, osapuolet toteavat lisäksi TNT:n kasvuvauhdin olevan yksi hitaimmista Yhdistyneen kuningaskunnan markkinoilla.
(72) Seuraavat kolmansien maiden julkiset postilaitokset ovat kaikki tulleet Yhdistyneen kuningaskunnan markkinoille suunnilleen viiden viimeisen vuoden aikana: Deutsche Post avasi myyntikonttorin Midlandsin alueelle vuoden 1998 lopulla, mutta oli myynyt tuotteitaan sinne muiden konttorien kautta jo noin vuoden ajan ennen sitä. Vuonna 2000 Deutsche Post hankki omistukseensa Yhdistyneeseen kuningaskuntaan sijoittautuneen kokoajan Heraldin ja on kasvanut toimenpiteen seurauksena nopeasti. La Poste on myös toiminut Yhdistyneessä kuningaskunnassa noin neljästä viiteen vuotta. Swiss Post on toiminut Yhdistyneessä kuningaskunnassa viimeiset kolme vuotta. Belgian Mailhouse, entinen Nordic Mail, joka on Tanskan ja Ruotsin julkisten postilaitosten yhteisyritys, on toiminut Yhdistyneessä kuningaskunnassa noin kolmesta neljään vuotta, ja Philippines Post on aloitellut toimintaansa siellä puolen vuoden ajan.
(73) Lisäksi markkinatutkimus osoitti, että useat tällä hetkellä Yhdistyneessä kuningaskunnassa toimivista julkisista postilaitoksista suhtautuivat myönteisesti sikäläisen toimintansa laajentamiseen seuraavien kolmen vuoden aikana. Jotkin muut toimijat ilmoittivat aikeistaan tulla näille markkinoille kyseisenä ajanjaksona.
bb. Markkinoille pääsyn esteet
(74) Komission käytössä olevat tiedot osoittavat, että Yhdistyneen kuningaskunnan markkinoille pääsyn esteet ovat suhteellisen pieniä.
1) Kokoajien rooli
(75) Yhdistyneen kuningaskunnan markkinoita luonnehtii kokoajien suuri määrä. Kokoajia on ollut Yhdistyneessä kuningaskunnassa yli 25 vuoden ajan, ja niiden olemassolo johtuu TPO:n päätöksestä rohkaista välittäjien, kuten kokoajien, kasvua tarjoamalla niille merkittäviä määräalennuksia. Tämän suuren kokoajajoukon vaikutus markkinoihin on kaksitahoinen.
(76) Kokoajat kilpailevat loppuasiakkaista julkisten postilaitosten kanssa antaen asiakkaille siten suuremman valikoiman palveluntarjoajia. Tämän osoittavat edellä esitetyt kokoajien saavuttamat markkinaosuudet.
(77) Toinen vaikutus on, että kokoajien läsnäolo helpottaa mahdollisten tulijoiden pääsyä markkinoille, koska mahdollisuus käyttää yhtä kokoajaa tarjoaa itse asiassa mahdollisuuden päästä hoitamaan monien yritysasiakkaiden postia. Deutsche Postin hiljattainen toimenpide, jolla se hankki itselleen Herald Internationalin (yhden Yhdistyneen kuningaskunnan viidestä suurimmasta kokoajasta), osoittaa, että riippumattomat kokoajat Yhdistyneessä kuningaskunnassa tarjoavat kolmansien maiden julkisille postilaitoksille suhteellisen helpon tavan päästä markkinoille yritysostojen kautta. Siten useiden kokoajien olemassaolo Yhdistyneen kuningaskunnan markkinoilla pienentää merkittävästi niitä markkinoille pääsyn esteitä, joista kolmansien maiden julkisten postilaitosten olisi selvittävä.
(78) Kokoajat Yhdistyneessä kuningaskunnassa ovat ilmaisseet huolensa toimenpiteen vaikutuksesta. Markkinatutkimuksessa korostui, että yksi suurimmista huolenaiheista on TPO:n rakentama Langleyn toimipiste. Tämä on käsittely- ja jakelukeskus, jonka on tarkoitus olla toimintakunnossa vuonna 2002. Koska Langleyn toimipistettä ei kuitenkaan siirretä yhteisyritykseen, tämä kehitys ei liity käsiteltävänä olevaan toimenpiteeseen, eikä siten ole olennainen tekijä yhteisyritysten arvioinnissa. Muita kokoajien ilmaisemia huolenaiheita käsitellään jatkossa esitettävässä arviossa.
2) Lontoon Heathrow
(79) Yhdistyneen kuningaskunnan markkinat ovat houkuttelevat kolmannen maan julkiselle postilaitokselle. Lontoon Heathrow'n lentokenttä on Euroopan johtava lentokenttä, ja se tarjoaa erittäin hyvät yhteydet Euroopan kaupunkeihin ja muihin kohteisiin kaikkialla maailmassa. Eurooppalainen julkinen postilaitos voi helposti lennättää Yhdistyneestä kuningaskunnasta lähetettyä postia Heathrow'lta suoraan omaan vaihtopisteeseensä kotimaassaan, missä posti sitten lajitellaan kotimaan jakeluun julkisen postilaitoksen kotimaassa tai kootaan yhteen kotimaasta lähetetyn postin kanssa lähtevän ulkomaanpostin toimituksiin.
(80) Jos postin määrä on riittävän suuri, kolmannen maan julkinen postilaitos voi myös lisätä tehokkuutta, jolla se käsittelee Yhdistyneestä kuningaskunnasta lähtevää ulkomaanpostia, avaamalla vaihtopisteen lähelle Heathrow'ta. Tällaiset tehokkuutta lisäävät toimenpiteet voivat siten parantaa niiden kilpailukykyä. Joillakin Yhdistyneessä kuningaskunnassa toimivilla eurooppalaisilla ja Euroopan ulkopuolisten maiden julkisilla postilaitoksilla on myös lähellä Heathrow'ta vaihtopiste, jossa ne käsittelevät ja prosessoivat lähtevää ulkomaan yrityspostia UPU:n sääntöjen mukaisesti.
(81) Markkinatutkimus osoitti myös, että jotkin postilaitokset, jotka eivät tällä hetkellä käytä vaihtopisteitä Yhdistyneessä kuningaskunnassa, suunnittelevat tekevänsä niin seuraavien kolmen vuoden aikana.
(82) Lopuksi on todettava, että [suuri osa] Yhdistyneen kuningaskunnan lähtevästä ulkomaan yrityspostista on lähtöisin Lontoosta, joka on yksi Euroopan tärkeimmistä liike-elämän keskuksista. Tämä tekee Yhdistyneen kuningaskunnan markkinoille pääsyn vielä helpommaksi kolmannen maan julkiselle postilaitokselle. Itse asiassa kolmansien maiden julkiset postilaitokset pystyvät helposti kehittämään riittävän volyymin avatakseen vaihtopisteen lähellä Heathrow'ta, eikä niiden tarvitse hankkia kansallista myyntihenkilöstöä.
3) Englannin kieli
(83) Englannin kielen tärkeys kaikkialla maailmassa luo huomattavaa ulkomaanpostitusten tarvetta Yhdistyneeseen kuningaskuntaan sijoittautuneille kustantajille. Tämä on lisätekijä, joka houkuttelee tulijoita Yhdistyneeseen kuningaskuntaan.
cc. Vertikaaliset suhteet
(84) Komissiolle on esitetty väitteitä, että TPO pystyy tarjoamaan Deltalle parempia hintoja ja ehtoja kuin markkinoiden muut toimijat voivat TPO:lta saada. Komission käytössä olevien tietojen mukaan on epätodennäköistä, että yleispalvelua tarjoava julkinen postilaitos, TPO, pystyy suosimaan Deltaa muiden kilpailijoiden kustannuksella.
1) Syrjimismahdollisuus
(85) TPO:lla on tällä hetkellä vahva asema kanavana UPU-järjestelmään, minkä osoittaa se, että kokoajat Yhdistyneessä kuningaskunnassa käyttävät TPO:ta jakajana lähes [suurimmalle osalle] postistaan. Jäljelle jäävä [pieni osa] kokoajien keräämästä postista syötetään järjestelmään kolmansien maiden julkisten postilaitosten kautta joko Yhdistyneessä kuningaskunnassa tai muualla, vaihtoehtoisten jakeluverkkojen kautta tai suoraan vastaanottajamaan paikalliseen julkiseen postijärjestelmään.
(86) TPO:n kautta ohjatun lähtevän ulkomaanpostin suuri osuus on ollut yksi suurimmista markkinatutkimuksen yhteydessä ilmaissuista huolenaiheista. Tämä kanava nähdään pullonkaulana, jonka kontrollointi antaa TPO:lle mahdollisuuden kontrolloida yhtä kokoajien tärkeistä kustannustekijöistä ja siten niiden kilpailukykyä. Erityisesti kokoajat ovat huolissaan siitä, että välittömänä seurauksena keskittymästä TPO:lla tulee olemaan suurempia kannustimia tarjota itselleen (Delta mukaan luettuna) parempia hintoja ja ehtoja kuin kokoajille tarjotaan.
(87) Kuten edellä esitettiin, on olemassa useita reittejä, joita lähtevä ulkomaanposti voi kulkea lähettäjänsä ja vastaanottajansa välillä; suurin osa siitä kulkee UPU-/REIMS-verkostojen kautta. Markkinatutkimus osoitti, että kokoajilla on kannattavia vaihtoehtoja TPO:lle postinsa kuljettamisessa ulos Yhdistyneestä kuningaskunnasta. Jotkin Yhdistyneessä kuningaskunnassa toimivista kokoajista käyttävät jo nyt kootun lähtevän ulkomaan yrityspostinsa kohdalla huomattavassa määrin kolmansien maiden julkisia postilaitoksia voidakseen syöttää postinsa UPU-järjestelmään.
(88) Yhteisessä vastauksessaan väitetiedoksiantoon osapuolet osoittivat viittaamalla helmi-toukokuussa 2000 tehtyyn, Yhdistyneessä kuningaskunnassa toimivia kansainvälisiä kokoajia koskevaan tutkimukseen (UK international consolidator survey)(14), että kokoajat Yhdistyneessä kuningaskunnassa käyttävät TPO:n lisäksi useita kolmansien maiden julkisia postilaitoksia; näitä ovat esimerkiksi Deutsche Post, La Poste, Swiss Post, USPS, Mail Africa, Italian Post, Spanish Post, La Poste / De Post (Belgia), Post Denmark, Hong Kong Post ja Indian Post. Tutkimus osoittaa myös, että kokoajat ja ulkopuoliset postittajat pitävät Yhdistyneessä kuningaskunnassa toimivien kolmansien maiden julkisten postilaitosten tarjoamia palveluja useista syistä parempina, joustavampina ja halvempina kuin TPO:n tarjoamia.
(89) Lisäksi markkinatutkimus vahvisti, että kokoajat voisivat tarvittaessa siirtää 5-10 prosenttia toiminnastaan vaihtoehtoisille julkisille postilaitoksille muutamassa viikossa. Siksi komissio katsoo, että kokoajat voivat siirtää riittävän osuuden postistaan muualle saadakseen aikaan tehokkaan pidäkkeen, jolla estää TPO:ta syrjimästä niitä.
(90) Kokoajat voivat siis reagoida syrjimiseen, ja lisäksi tätä mahdollisuutta vahvistaa se seikka, että markkinat, joilla kokoajat Yhdistyneessä kuningaskunnassa toimivat, ovat erittäin avoimet. Hinnat, joita kokoajat TPO:lle maksavat, on asetettu Duet-sopimuksessa kiinteälle tasolle, joka riippuu kokoajan saavuttamien määräalennusten suuruudesta (vähintään 6 prosenttia, enintään 10,5 prosenttia). Jos TPO suosisi yhtä kokoajista toisen kustannuksella, tämä selviäisi nopeasti muille markkinatoimijoille.
(91) Osapuolet ovat nimenomaan ilmoittaneet, että hinnat ja ehdot, joiden mukaisesti Delta voi käyttää TPO:n palveluita, tulevat olemaan Duet-sopimuksessa ja vakiotaksaluettelossa asetetut vakiohinnat ja -ehdot. Deltan ja TPO:n välille ei tehdä erillistä sopimusta.
(92) Markkinatutkimus osoitti lisäksi, että markkinoilla tiedetään, kenelle palveluntarjoajaa vaihtava asiakas menetetään.
2) SPPL:n Lontoon vaihtopisteen rooli
(93) Kehitysmailla (UPU:n yleissopimuksen määritelmän mukaan) on UPU:n sääntöjen mukaan oikeus alhaisempiin päätemaksuihin kuin teollisuusmailla. SPPL:llä - Singaporen katsotaan UPU:n yleissopimuksen mukaan olevan kehitysmaa - on vaihtopiste Yhdistyneessä kuningaskunnassa, ja se voisi siten tarjota Deltalle edullisen postitusreitin.
(94) [Kuvaus siitä, miten SPPL käyttää Lontoon vaihtopistettään.]* [Kuvaus SPPL:n Lontoon liiketoiminnan tarkoituksesta.]*
(95) Lisäksi, kuten osapuolet mainitsivat yhteisessä vastauksessaan väitetiedoksiantoon, UPU:n yleissopimus sisältää suojamekanismeja päätemaksujärjestelmän väärinkäyttömahdollisuuksien rajoittamiseksi (UPU:n yleissopimuksen 43 ja 48-51 artikla). UPU:n yleissopimuksessa on asetettu yläraja kehitysmaiden lähettämien postilähetysten keskimääräiselle lukumäärälle ja yläraja kehitysmaista saapuvan postin vuodessa kertyvälle painolle. Jos jonkin kehitysmaan julkinen postilaitos ylittää yhden näistä ylärajoista, vastaanottavan teollisuusmaan julkinen postilaitos voi nostaa päätemaksuja. Siten Delta ei voi väärinkäyttää tätä mahdollisuutta, koska asiaan vaikuttaa kaksitahoinen ylärajajärjestelmä.
(96) Lopuksi on mainittava, että muillakin Euroopan ulkopuolisten maiden julkisilla postilaitoksilla (esim. Philippines Post) on Yhdistyneessä kuningaskunnassa vaihtopisteitä, joissa ne käsittelevät lähtevää ulkomaan yrityspostia UPU:n sääntöjen mukaisesti. Nämä julkiset postilaitokset tulevat tarjoamaan Deltan kilpailijoille tilaisuuden päästä hyötymään alhaisemmista päätemaksuista, mikä poistaa sen mahdollisuuden, että Deltalla voisi - siksi että sillä on etuoikeus päästä käyttämään SPPL:n Yhdistyneen kuningaskunnan vaihtopistettä - olla marginaalinen kustannushyöty, mikä lisäisi entisestään Deltan kilpailuetua sen kilpailijoihin nähden tämän keskittymän seurauksena.
3) Sääntelyviranomaisen rooli
(97) Mitä tulee Yhdistyneen kuningaskunnan tulevaan sääntelyjärjestelmään, sääntelyviranomainen, Postcomm, on parhaillaan järjestämässä julkista kuulemista, jossa on tarkoitus käsitellä useita kysymyksiä, myös sitä, miten se voi hoitaa roolinsa kilpailun edistäjänä postipalvelujen alalla. Toimiluvan, jonka sallimissa puitteissa TPO (jonka uusi nimi on Consignia Ltd) tulee toimimaan, ehdoista neuvotellaan myös parhaillaan. Toimilupaluonnosta ei vielä ole viimeistelty, mutta se sisältää lausekkeen, jossa käytännöllisesti katsoen määrätään, että toimiluvan haltija ei saa puolueellisesti erotella henkilöitä, joilla on oikeus käyttää sen postipalveluja, eikä asiattomasti suosia heistä ketään.
(98) Vaikka tällaisen alakohtaisen sääntelyn olemassaolo ei itsessään ole peruste sellaisen keskittymän sallimiselle, joka vahvistaisi markkinoita hallitsevan yleispalvelun tarjoajan asemaa, se on kuitenkin TPO:n tulevaa syrjimismahdollisuutta jarruttava ja tasapainottava lisätekijä.
dd. Yhdistynyt kuningaskunta - Yhteenveto
(99) Edellä esitetyt perusteet osoittavat, että keskittymä ei johda sellaisen määräävän aseman syntymiseen tai vahvistumiseen, joka todennäköisesti muodostaisi merkittävän esteen tehokkaalle kilpailulle Yhdistyneen kuningaskunnan lähtevän ulkomaan yrityspostin markkinoilla.
c. Alankomaat
(100) TPG:llä on määräävä asema Alankomaiden lähtevän ulkomaan yrityspostin markkinoilla. Tämä toimenpide vahvistaisi määräävää asemaa. Seuraavat näkökohdat ovat olennaisia tässä yhteydessä:
aa. Markkina-asema
(101) Taulukossa 1.b on esitetty Alankomaiden lähtevän ulkomaan yrityspostin markkinoiden rakenne, sarakkeessa (1) frankeerauskoneet mukaan luettuina, sarakkeessa (2) frankeerauskoneet pois luettuina. Markkinaosuuksia laskettaessa osapuolten toimittamia tietoja on tarkistettu Deutsche Postilta saatujen tietojen huomioon ottamiseksi.
Taulukko 1.b
Alankomaiden lähtevän ulkomaan yrityspostin markkinat vuoden 1999 arvon mukaan laskettuna
TAULUKON PAIKKA
Tarkistettu osapuolten Deutsche Postin erään sopimuksen yhteydessä saavuttamaa liikevaihtoa koskevan arvion poistamiseksi; sopimus oli virheellisesti luokiteltu Alankomaista lähetetyksi lähteväksi ulkomaanpostiksi.
(102) Jos frankeerauskonetta käyttävät asiakkaat luetaan mukaan, TPG:n markkinaosuus Alankomaissa oli vuonna 1999 [70-80]* prosenttia, josta TNT:n osuus oli [5-10]* prosenttiyksikköä. Jos tähän lisättäisiin TPO:n [10-20]* prosentin markkinaosuus, keskittymän muodostamisen jälkeinen markkinaosuus olisi [80-90]* prosenttia.
(103) Jos frankeerauskonetta käyttävät asiakkaat luetaan pois, TPG:n markkinaosuus Alankomaissa oli vuonna 1999 [50-60]* prosenttia, josta TNT:n osuus oli [10-20]* prosenttiyksikköä. Jos tähän lisättäisiin TPO:n [20-30]* prosentin markkinaosuus, keskittymän muodostamisen jälkeinen markkinaosuus olisi [70-80]* prosenttia.
(104) Alankomaissa toimivat sekä Deutsche Post, Belgian Mailhouse, La Poste (Ranska) että Swiss Post. Markkinoiden muut toimijat, kuten Overseas Courier Service, Mercury ja Dumaco, ovat kokoajia. Mitä näihin muihin toimijoihin tulee, taulukko 1.b osoittaa selvästi, että riippumatta siitä, luetaanko frankeerauskonetta käyttävät asiakkaat mukaan vai ei, muut toimijat ovat suhteellisen pieniä eivätkä ne ole pystyneet saavuttamaan merkittäviä markkinaosuuksia.
(105) Selvää on myös, että julkisista postilaitoksista mikään muu kuin Deutsche Post ei ole saavuttanut [1-5:tä]* prosenttia suurempaa markkinaosuutta. Näiden muiden toimijoiden luoma kilpailupaine on siten suhteellisen rajallinen. Muut eurooppalaiset julkiset postilaitokset eivät toimi merkittävässä määrin ulkomailla, eikä niillä näytä olevan suunnitelmia tulla Alankomaiden markkinoille seuraavien kolmen vuoden kuluessa.
(106) Mitä Deutsche Postiin tulee, osapuolet ovat sitä mieltä, että sen liiketoiminta Alankomaissa on verrattavissa TPO:n liiketoimintaan ja että sillä on erityisen hyvät mahdollisuudet kohdistaa toimintansa asiakkaisiin suoramainonnan ja kustannustoiminnan aloilla, joilla lähetetään suuria määriä postia Saksaan. Yhtiöiden markkinaosuuksien nykyisen epäsuhdan perusteella vaikuttaa kuitenkin epätodennäköiseltä, että Deutsche Postin läsnäolo toimisi merkittävänä rajoitteena TPG/TPO-keskittymälle.
(107) Keskittymän merkittävin vaikutus Alankomaissa olisi siten kilpailun poistaminen markkinoita hallitsevan toimijan, TPG:n, ja menestyneimmän Alankomaiden markkinoille tulleen yrityksen väliltä.
bb. TPO:n markkina-asema Alankomaissa
(108) Kuten taulukossa on esitetty, TPO:n arvioitu markkinaosuus on [10-20]* prosenttia, jos frankeerauskonetta käyttävät asiakkaat luetaan mukaan, ja se nousee enimmillään [20-30]* prosenttiin, jos niitä ei lueta mukaan. TPO on siis ollut menestynein Alankomaiden markkinoille tullut yritys.
(109) Osapuolet ovat todenneet, että TPO:lla on vähäisempi rooli Alankomaiden markkinoilla kuin sen markkinaosuudet antavat ymmärtää, koska yli [suuri osa] postista, jonka se vie Alankomaista, on lähetetty osoitteisiin Yhdistyneessä kuningaskunnassa. Siksi osapuolet ovat sitä mieltä, että TPO kilpailee Alankomaissa ennemminkin kapean sektorin toimijana kuin kaikkiin mahdollisiin määrämaihin lähtevän postin palvelujen tarjoajana.
(110) Tässä päätöksessä postin määränpää ei ole olennainen tekijä määriteltäessä TPO:n - tai itse asiassa minkä tahansa muun toimijan - aiheuttaman kilpailun vahvuutta. Tosiasiassa se seikka, että lähes [pieni osa] TPO:n käsittelemästä postista ei ole osoitettu Yhdistyneeseen kuningaskuntaan, on selvä merkki siitä, että TPO tarjoaa laajempaa palvelua ja on suurempi kilpailija.
(111) Toiseksi TPO:n kanavan kautta kulkevan Alankomaiden ja Yhdistyneen kuningaskunnan välisen postin suuri määrä (noin [suuri osa] Alankomaista lähetetystä TPO:n käsittelemästä postista on osoitettu Yhdistyneeseen kuningaskuntaan tai kulkee sen kautta) merkitsee, että TPO voisi saavuttaa mittakaavaetuja tällä reitillä. Tämä alentaisi huomattavasti kustannuksia Yhdistyneen kuningaskunnan kautta kulkevissa ABB- ja ABC-postituksissa, toisin sanoen sen postin kohdalla, jonka TPO vie Yhdistyneeseen kuningaskuntaan ja postittaa osoitteisiin siellä (ABB) tai postittaa sieltä muihin maihin (ABC). Delta voisi myös hyötyä näistä alhaisemmista kustannuksista ja saada kilpailuedun, joka ei ole muiden kokoajien ja kolmansien maiden julkisten postilaitosten ulottuvilla.
(112) TPO, joka on yleispalvelua tarjoavan julkisen postilaitoksen eli TPG:n tärkein aktiivinen kilpailija, poistuisi kilpailijana keskittymän seurauksena. Tästä seuraisi, että Delta (TPG/TPO) ja Deutsche Post olisivat ainoat toimijat, joilla olisi tarvittavat verkostot ja resurssit kilpailla Alankomaiden lähtevän ulkomaan yrityspostin markkinoilla. Yhtiöiden markkinaosuuksien nykyisen epäsuhdan perusteella vaikuttaa kuitenkin epätodennäköiseltä, että Deutsche Postin läsnäolo toimisi merkittävänä rajoitteena TPG/TPO-keskittymälle.
cc. Markkinoille pääsyn esteet
(113) Alankomaiden markkinoille pääsyn esteet ovat melko suuria. Vaikka markkinoille pääsy ei vaadikaan merkittäviä sijoituksia uponneisiin kustannuksiin, ollakseen elinkelpoinen kilpailija tulijan on pystyttävä heti toimimaan suurella volyymilla.
(114) Volyymi on merkittävä tekijä lähtevän ulkomaanpostin palveluja tarjoavalle toimijalle. Postiverkoston, oli se sitten kansallinen tai Euroopan laajuinen, hoitamisen kannattavuus riippuu pitkälti volyymeista, joita toimija pystyy kehittämään. Tämä pätee prosessin kaikkiin vaiheisiin eli keräykseen, kuljetukseen ja jakeluun. Verkoston ollessa valmiina jokainen sen kautta johdettu lisälähetys nostaa tuloja enemmän kuin se nostaa kustannuksia. Tämä johtuu siitä, että kun verkostoon sijoittamisen kustannukset on hoidettu, aiheutuvat rajakustannukset vaihtelevat vain vähän, oli käsiteltävä määrä sitten esimerkiksi 100000 tai 200000 lähetystä.
(115) Asiakkaat ja niiden mukana volyymit on hankittava, joko paremman hinta/palvelu-yhdistelmän avulla tai hankkimalla yrityksen omistukseen markkinoilla jo olevia toimijoita. Asiakkaita hankkiakseen markkinoille tulija tarvitsee käyttöönsä resursseja ja vakiintuneen jakeluverkon, joka antaa sille mahdollisuuden houkutella asiakkaita edullisemmalla tarjouksella. Vaihtoehtoisesti uusien tulokkaiden on hankittava markkinaosuus hankkimalla omistukseensa jo markkinoilla olevia toimijoita.
(116) Koska kokoajien määrä on rajallinen ja niiden markkinaosuudet pieniä, ne eivät helpota potentiaalisten toimijoiden pääsyä Alankomaiden markkinoille. Koska Alankomaiden markkinoilla siis on vähän kokoajia, ainoa keino päästä markkinoille on hankkia asiakkaita vähitellen. Tämä hidastaa merkittävästi markkinoille tulon prosessia, millä taas on kielteinen vaikutus markkinoille tulon kannattavuuteen volyymin puutteen takia. Lisäksi kokoajien suhteellisen heikko asema merkitsee, että yritysasiakkaiden on vaikeampaa siirtyä TPG:stä muiden lähtevän ulkomaanpostin palvelujen tarjoajien asiakkaiksi.
dd. Alankomaiden markkinoiden koko
(117) Vaikka Alankomaiden markkinat ovat Euroopan viidenneksi suurimmat, ne ovat kuitenkin verrattain pienet. Katsotaan merkityksellisten tuotemarkkinoiden tarkkojen rajojen sitten olevan mitkä tahansa, Alankomaiden markkinat ovat kooltaan noin neljänneksen Yhdistyneen kuningaskunnan markkinoista. Lisäksi niillä ei ole sijainniltaan edullisen lentokentän, josta on suorat yhteydet useimpiin maailmankolkkiin, tarjoamia maantieteellisiä etuja, joita voisi verrata edellä esitettyihin Lontoon Heathrow'n etuihin.
(118) Siksi tekijöitä, jotka kannustaisivat potentiaalisia markkinoille tulijoita yrittämään sijoittautumista Alankomaihin pystyäkseen kilpailemaan tulevilla vapautetuilla markkinoilla, joiden maantieteellinen laajuus olisi suurempi kuin tällä hetkellä, ei juuri ole. Siten on epätodennäköistä, että TPG:n aseman vahvistuminen, joka tulee olemaan tarkasteltavana olevan toimenpiteen tulos Alankomaissa, muuttuu tulevaisuudessa markkinoiden luontaisen dynamiikan takia.
ee. Muiden syrjintä Deltan ja NewCo:n eduksi
(119) [Kuvaus yksityiskohdista sopimuksissa, joita TPG on tehnyt TNT:n ja kokoajien kanssa]*.
(120) Komission käytössä olevien tietojen perusteella on osoittautunut mahdottomaksi arvioida, voidaanko TNT:lle tarjottavat hinnat täysin perustella kustannussyillä. On kuitenkin selvää, että - toisin kuin Yhdistyneessä kuningaskunnassa - sopimus, jossa yhteistyön ehdoista ja hinnoista, joita kokoajat maksavat TPG:lle Alankomaissa, on sovittu, ei ole yhtä avoin kuin Duet-sopimus. Markkinoilta puuttuu siten avoimuus, joka vallitsee Yhdistyneen kuningaskunnan markkinoilla. Näyttöä syrjimisestä on siten vaikeampi koota, ja kannustimet tasapuoliseen kohteluun ovat vastaavasti vähäisempiä.
(121) Komissio katsoo siten, että sen lisäksi, että keskittymä vahvistaa TPG:n kannustimia oman kokoajansa, TNT:n, toiminnan suosimiseen, avoimuuden puute markkinoilla antaa TPG:lle mahdollisuuden ulottaa tämä suotuisa kohtelu Deltaan. Tämä vaikeuttaisi entisestään Alankomaiden markkinoiden muiden toimijoiden kilpailutilannetta.
ff. Alankomaat - Yhteenveto
(122) Edellä esitetyt perusteet osoittavat, että keskittymä johtaa sellaisen määräävän aseman vahvistumiseen, joka muodostaa merkittävän esteen tehokkaalle kilpailulle Alankomaiden lähtevän ulkomaan yrityspostin markkinoilla.
2. LÄHTEVÄT ULKOMAANPAKETIT
(123) Osapuolten tuotemarkkinamääritelmän - ns. liikepakettien markkinat - perusteella toimenpide ei johtaisi määräävään asemaan.
(124) Suurin yhteenlaskettu liikepakettien markkinaosuus, [10-20]* prosenttia, on Itävallassa. Osapuolten kotimarkkinoilla vastaavat yhteenlasketut markkinaosuudet ovat [5-10]* prosenttia Alankomaissa ja [1-5]* prosenttia Yhdistyneessä kuningaskunnassa.
(125) Kaikkia paketteja koskevan sellaisen laajemman markkinamääritelmän perusteella, johon sisältyisivät liike- ja vakiopaketit, toimenpide ei myöskään johtaisi määräävään asemaan. Osapuolet eivät tarjoa vakiopakettipalveluja muualla kuin kotimaissaan. Markkinoilla, joihin sisältyvät vakio- ja liikepakettipalvelut, osapuolten yhteenlasketut markkinaosuudet olisivat Alankomaissa [20-30]* prosenttia, kun taas Yhdistyneessä kuningaskunnassa markkinaosuus olisi hieman yli [1-5]* prosenttia.
VI OSAPUOLTEN EHDOTTAMAT SITOUMUKSET
(126) Osapuolet ehdottivat 27 päivänä helmikuuta 2001 sitoumuksia, joilla voitaisiin poistaa kilpailuongelmat, jotka komissio oli osoittanut väitetiedoksiannossaan ja joiden se tässä päätöksessä katsoo edelleen olevan olemassa Alankomaiden kohdalla. Lopullisten sitoumusten täydellinen teksti on luettavissa liitteessä II, joka muodostaa kiinteän osan tätä päätöstä.
A. YHTEENVETO SITOUMUKSISTA
(127) Osapuolten ehdottamat sitoumukset koostuvat TNT International Mailin Alankomaiden liiketoiminnan myymisestä.
1. LIIKETOIMINTA
(128) Myytävä liiketoiminta on se, jota tällä hetkellä harjoittaa TNT International Mail Alankomaissa (jäljempänä "TNT IM Netherlands"). Tämä on se osa TPG:tä Alankomaissa, joka oli alun perin tarkoitus siirtää yhteisyritykseen, Deltaan. Osapuolet kuvailevat myytävää liiketoimintaa TNT IM Netherlandsin Alankomaiden lähtevän ulkomaanpostin palvelujen aineellisiksi ja aineettomiksi hyödykkeiksi (lukuun ottamatta tavaramerkkiä). Tähän sisältyy liikearvo, erityisesti asiakasluettelo, taitotieto ja liiketoiminnassa mukana oleva henkilöstö, kaikkien liiketoiminnassa käytettävien hyödykkeiden ja toimitilojen lisäksi.
2. TOIMENPITEET LIIKETOIMINNAN LUOVUTTAMISEN VARMISTAMISEKSI
a. Verkoston käyttöoikeus
(129) Myytävä liiketoiminta koostuu Alankomaista lähtevän ulkomaanpostin palvelujen tarjoamisesta. Voidakseen tarjota näitä palveluja TNT IM Netherlands on rakentanut sopimusten verkoston sekä ketjun alkupäähän (lähinnä TPG:n kanssa postin keräämisen osalta) että loppupäähän, kuljetuksen (autokuljetusyhtiöiden ja lentoyhtiöiden kanssa) ja jakelun (vastaanottavien julkisten postilaitosten tai vaihtoehtoisten jakeluyhtiöiden kanssa) osalta. Osapuolten mukaan yli [suuri osa] tämän liiketoiminnan kustannuksista on ulkoistettu. Tämän liiketoiminnan ostajalle, jolla ei ole vastaavaa verkostoa, jonka avulla se voisi kilpailla tehokkaasti TPG:n kanssa siitä päivästä lähtien, jona liiketoiminta myydään, on elintärkeää, että TPG antaa yritykselle mahdollisuuden hyötyä sen sopimusverkostosta siirtymäkauden ajan ja että ostaja pystyy osoittamaan, että sen oma verkosto voi olla tai siitä voi tulla TPG:n verkostoa vastaava siirtymäkauden jälkeen.
(130) Antaakseen ostajalle tämän mahdollisuuden osapuolet sitoutuvat antamaan tällä hetkellä TNT IM Netherlandsin käytössä olevan verkoston myydyn yrityksen käyttöön samoin ehdoin kahden vuoden siirtymäkaudeksi luovuttamispäivästä lähtien. Tämä kattaa palvelut, joita TNT IM Netherlands tällä hetkellä saa itse TPG:ltä, sekä ne palvelut, joita TNT IM Netherlands saa kolmansilta osapuolilta laajemman TPG-ryhmän neuvottelemilla hinnoilla ja ehdoilla.
b. Taitotiedon käyttöoikeus
(131) Lisäksi liiketoiminta perustuu taitotietoon. Erityisesti tämän taitotiedon tekniset seikat on tiivistetty matriisiin, josta selviävät TNT IM Netherlandsin reittivaihtoehdot. Tämänkin osalta on ostajalle elintärkeää - jotta se voisi kilpailla TPG:n kanssa myyntipäivästä lähtien -, että sille annetaan jatkuva käyttöoikeus tähän reittimatriisiin siirtymäkauden ajaksi TNT IM Netherlandsin tämänhetkisiä ehtoja vastaavin ehdoin. Osapuolet ovat sitoutuneet antamaan myydylle yritykselle käyttöoikeuden näihin reittivaihtoehtoihin kahden vuoden ajaksi luovuttamispäivästä lähtien.
c. Henkilöstö
(132) Sen varmistamiseksi, että liiketoiminta luovutetaan tarvittavan henkilöstön kanssa, sitoumus sisältää henkilöstön houkuttelun kieltävän lausekkeen. Tämä lauseke sisältää sitoumuksen ryhtyä kaikkiin kohtuullisiin toimenpiteisiin sen varmistamiseksi, että nykyinen henkilöstö siirtyy myydyn liiketoiminnan mukana ja että jos se jää TPG:hen, se ei työskentele kilpailevilla liiketoiminnan aloilla tiettynä ajanjaksona myynnin jälkeen.
d. Kilpailukielto
(133) Osapuolet ovat sitoutuneet olemaan kilpailematta myydyn liiketoiminnan nykyisistä asiakkaista tietyn ajanjakson kahta poikkeusta lukuun ottamatta:
i) TPG:n on pystyttävä vastaamaan asiakkaiden pyyntöihin sen yleispalveluvelvoitteen nojalla, joka sillä Alankomaiden lainsäädännön mukaisesti Alankomaiden postilaitoksena on;
ii) TPO:n tai yhteisyrityksen tulisi voida edelleen tarjota palvelua niille asiakkaille, joita se tällä hetkellä palvelee mutta jotka ostavat palveluja myös myytävältä yritykseltä. TPO:n ja yhteisyrityksen tarjoamien palvelujen arvo ei kuitenkaan saa ylittää [...]*.
e. TNT:n nimi
(134) Myyty yritys saa kutsua itseään TNT IM Netherlandsin liiketoiminnan entisellä nimellä, ja TPG ei salli samanpituisena ajanjaksona minkään kolmannen osapuolen, myöskään yhteisyrityksen, käyttävän TNT:n nimeä tai logoa tarjotessaan lähtevän ulkomaanpostin palveluita Alankomaissa.
3. MYYNTIMENETTELYT
a. Ennen keskittymän toteuttamista etsittävä ostaja (up-front buyer)
(135) Jotta varmistetaan liiketoiminnan luovuttaminen ostajalle, osapuolet ovat ehdottaneet ratkaisua, jossa ostaja etsitään ennen keskittymän toteuttamista. Osapuolet sitoutuvat lykkäämään ilmoitetun toimenpiteen toteuttamista ja olemaan viimeistelemättä ilmoitetun keskittymän siihen asti, kunnes on saatu aikaan sitova kauppasopimus komission hyväksymän ostajan kanssa. Sitoumuksessa mainitaan suhteellisen lyhyt ajanjakso, jona tähän on päästävä.
b. Joustolauseke
(136) Osapuolet ovat sisällyttäneet sitoumuksiinsa "joustolausekkeen", joka antaa komissiolle mahdollisuuden tarkistaa sitoumusten laajuutta osapuolten pyynnöstä, jos ne esittävät hyvät perusteet. Tämän lausekkeen tarkoitus on pidentää myyntiaikaa, poistaa yksi tai useampia sitoumusten ehdoista ja velvoitteista sekä antaa komissiolle mahdollisuus hyväksyä kauppa, joka ei koske liiketoiminnan kaikkia osia.
4. LUOVUTETTAVAN LIIKETOIMINNAN VÄLIAIKAINEN HALLINNOINTI
(137) TPG on sitoutunut säilyttämään liiketoiminnan täyden taloudellisen kannattavuuden, markkinoitavuuden ja kilpailukyvyn luovutuskauden aikana. Tähän ei kuitenkaan sisälly sitoumusta pitää liiketoiminta TPG:lle jäävästä liiketoiminnasta erillisenä eikä sitoumusta varmistaa, että liiketoiminta on erikseen johdettua ja myyntikelpoista, kuten tiedonannossa korjaustoimenpiteistä on määrätty(15). Tavanomaisia määräyksiä sitoumusten toteuttamista valvovasta toimitsijamiehestä on ehdotettu.
B. SITOUMUSTEN ARVIOINTI
1. TPO:N LIIKETOIMINTA ALANKOMAISSA
(138) Toimenpide yhdistää TPG:n liiketoiminnot TPO:n Alankomaiden liiketoimintoihin. Ensisilmäyksellä TPO:n Alankomaiden liiketoiminnan myyminen poistaisi kokonaan päällekkäisyyden ja palauttaisi ennen keskittymää vallinneen tilanteen. TPO:n liiketoiminnan markkinaosuus ei kuitenkaan täysin heijasta sen markkina-asemaa, ja vaikka TPO:n liiketoiminnan markkinaosuus on suurempi kuin TNT IM Netherlandsin, se ei ole mahdollinen vaihtoehto yritysmyynnin kohteeksi.
(139) TPO:n liiketoiminta Alankomaissa ei ole itsenäisesti toimivaa liiketoimintaa, koska se perustuu lähes kokonaan TPO:n ja sen Royal Mail -tavaramerkin infrastruktuuriin, markkina-asemaan ja maineeseen Yhdistyneessä kuningaskunnassa. Viidellä tekijällä on merkitystä tässä yhteydessä.
(140) Ensinnäkin TPO:n Alankomaiden liiketoiminnasta [suuri osa] arvon mukaan laskettuna ja [suuri osa] volyymin mukaan laskettuna koostuu Yhdistyneeseen kuningaskuntaan osoitetusta postista. Koska tämän postin jakelu Yhdistyneessä kuningaskunnassa kuuluu TPO:lla siellä olevan postimonopolin piiriin, sen Alankomaiden liiketoiminnot toimivat lähinnä TPO:n Royal Mailin syöttökanavana.
(141) Toiseksi TPO:n tällä hetkellä Alankomaissa harjoittama liiketoiminta riippuu pitkälti sen emoyhtiön, Yhdistyneen kuningaskunnan TPO:n, infrastruktuurista. Sillä ei ole käytännöllisesti katsoen lainkaan infrastruktuuria Alankomaissa. Se pienempi osa TPO:n Alankomaiden postia, jonka lopullinen määränpää ei ole Yhdistynyt kuningaskunta, jaetaan nimittäin lähes kokonaan Yhdistyneen kuningaskunnan TPO:n kautta ja osana postituserää, joka sisältää enimmäkseen Yhdistyneeseen kuningaskuntaan osoitettua postia.
(142) Kolmanneksi TPO:n läsnäolo Alankomaissa antaa asiakkaille mahdollisuuden hankkia lähtevän ulkomaanpostin palvelunsa suoraan lopulliselta jakelijalta.
(143) Neljänneksi Royal Mail -tavaramerkki on merkittävä. Monet TPO:n asiakkaista Alankomaissa ostavat palvelunsa TPO:lta, koska ne haluavat Yhdistyneeseen kuningaskuntaan osoitetun postinsa kantavan Yhdistyneen kuningaskunnan arvoleimoja, jotta annettaisiin vaikutelma paikallisesta yhtiöstä.
(144) Viidenneksi TPO:n markkinaosuus Alankomaissa on saavutettu hieman epävakaan asiakaskunnan avulla. [Huomattava osa] sen liikevaihdosta on saavutettu yhden erittäin suuren asiakkaan kautta, joka samaan aikaan käyttää muita kilpailijoita lähtevän ulkomaanpostin tarpeisiinsa. Jos tämä asiakas lakkaisi ostamasta Alankomaiden TPO:n palveluja, TPO:n markkinaosuus [pienenisi huomattavasti]. On siis erittäin epävarmaa, että tämä asiakas, joka halusi tehdä sopimuksen suoraan Royal Mailin kanssa, jäisi erilliseksi yhtiöksi myydyn Alankomaiden TPO:n asiakkaaksi. Alankomaiden TPO:n yhteenlaskettu asiakaskunta on alle [...]*.
(145) Näiden syiden perusteella ja koska tällä alalla ei tehdä pitkäaikaisia sopimuksia, myynti, joka poistaisi suorasta yhteydestä Yhdistyneen kuningaskunnan TPO:n ja sen Alankomaiden liiketoimintojen välillä aiheutuvat edut, heikentäisi näin ollen asiakaspohjaa. Nykyistä vastaava markkinaosuus ei siten olisi pysyvä. Tätä kehitystä kärjistäisi se seikka, että yhteisyrityksen molemmat emoyhtiöt ovat maidensa johtavia postialan yleispalvelun tarjoajia ja toinen niistä hallitsee lähettäviä markkinoita ja toinen määränpäämarkkinoita.
2. EHDOTETUN YRITYSMYYNNIN VAIKUTUS MARKKINA-ASEMAAN
(146) Keskittymän toteuttamisen jälkeinen markkinaosuuksien jakautuminen, kun otetaan huomioon ehdotetun TNT IM Netherlandsin myynnin vaikutus, on esitetty alla olevassa taulukossa (sarake (1) frankeerauskoneet mukaan luettuna, sarake (2) frankeerauskoneet pois luettuna):
Taulukko 2
Alankomaiden lähtevän ulkomaan yrityspostin markkinat vuoden 1999 arvon mukaan laskettuna
TAULUKON PAIKKA
Markkinaosuudet, joissa otetaan huomioon toimenpiteiden vaikutus ja jotka perustuvat osapuolten väitetiedoksiantoon antamaan vastaukseen, tarkistettu osapuolten Deutsche Postin erään sopimuksen yhteydessä saavuttamaa liikevaihtoa koskevan arvion poistamiseksi; sopimus oli virheellisesti luokiteltu Alankomaista lähetetyksi lähteväksi ulkomaanpostiksi.
(147) Jos frankeerauskonetta käyttävät asiakkaat luetaan mukaan, TPG:n markkinaosuus Alankomaissa oli vuonna 1999 [70-80]* prosenttia, josta TNT IM Netherlandsin osuus oli [5-10]* prosenttiyksikköä. Jos tähän lisättäisiin TPO:n [10-20]* prosentin markkinaosuus, keskittymän muodostamisen jälkeinen markkinaosuus olisi [80-90]* prosenttia. Ehdotettu yritysmyynti pienentää tätä osuutta [80-90]* prosentista [5-10]* prosenttia.
(148) Jos frankeerauskonetta käyttävät asiakkaat luetaan pois, TPG:n markkinaosuus Alankomaissa oli vuonna 1999 [50-60]* prosenttia, josta TNT IM Netherlandsin osuus oli [10-20]* prosenttiyksikköä. Jos tähän lisättäisiin TPO:n [20-30]* prosentin markkinaosuus, keskittymän muodostamisen jälkeinen markkinaosuus olisi [70-80]* prosenttia. Ehdotettu yritysmyynti pienentää tätä osuutta [70-80]* prosentista [10-20]* prosenttia.
(149) Vaikka toimenpiteen vaikutus silti olisi TPO:n poistaminen asemastaan TPG:n suurimpana kilpailijana, kuten edellä on yksityiskohtaisesti esitetty, TPO:n markkina-asema on läheisesti yhteydessä sen emoyhtiöön TPO:hon. TPO:n poistamista asemastaan TPG:n suurimpana kilpailijana lieventää se seikka, että TPG sitoutuu myymään TNT IM Netherlandsin. Kuten edellä kerrottiin, tämä liiketoiminta oli tarkoitus siirtää yhteisyritykseen, ja se on nyt, osapuolten sitoumuksen mukaan, myytävä liiketoiminta.
(150) TNT IM Netherlands -yhtiöllä on, toisin kuin TPO:n Alankomaiden liiketoiminnalla, maailmanlaajuista toimintaa eikä se ole riippuvainen yksin emoyhtiöstään postin jakelun osalta. Sillä on heterogeeninen asiakaskunta, joka koostuu yli [...]* asiakkaasta. Mikään asiakkaista ei ole sellaisessa asemassa, että se voisi merkittävästi muuttaa TNT IM Netherlandsin markkina-asemaa, jos se siirtäisi hankintansa muualle.
(151) Mahdollinen ostaja hankkii liiketoiminnan, jolla on molemmilla vaihtoehtoisilla markkinoilla merkittävä markkinaosuus ([5-10]* prosenttia tai [10-20]* prosenttia), joka vastaa Deutsche Postin markkinaosuutta. Siten, jos liiketoimintaa hoitaa sopiva ostaja, jolla on mahdollisuus suuriin volyymeihin ja vakiintunut verkosto, joka vastaa TNT:n tällä hetkellä käyttämää, TNT IM Netherlandsin ehdotettu myynti muodostaa osapuolille elinkelpoisen kilpailijan Alankomaissa, missä Deutsche Postia lukuun ottamatta kaikilla muilla kilpailijoilla on marginaalinen markkinaosuus.
(152) Lopuksi todettakoon, että myytävän liiketoiminnan, TNT IM Netherlandsin, vahvuudella on ainakin suurempi merkitys kuin TPG:n markkinaosuuden kasvulla, joka johtuu TPO:n yhdistämisestä liiketoimintaan. Siksi toimenpide näin muutettuna ei vahvista TPG:n nykyistä asemaa Alankomaissa.
3. SITOUMUKSET YRITYSMYYNNIN VARMISTAMISEKSI
a. Verkoston ja taitotiedon käyttöoikeus
(153) Sitoumuksissa luvataan käyttöoikeus verkostoon ja taitotietoon, jotka ovat liiketoiminnan olennaisia osia, kahden vuoden ajaksi myynnin jälkeen. Tämä ajanjakso antaa mahdolliselle ostajalle aikaa tehdä uusia yhteistyösopimuksia eri palveluntarjoajien, kuten lentoyhtiöiden, julkisten postilaitosten ja itsenäisten postilaitosten, kanssa ja kehittää reittimatriisiin sisältyvää tarvittavaa taitotietoa.
(154) Voidakseen hoitaa myytyä liiketoimintaa elinkelpoisena itsenäisenä kilpailijana siirtymäkauden jälkeen ostajan on täytettävä joitakin ehtoja. Ostajan tulisi pystyä rakentamaan oma verkosto ketjun alkupään ja loppupään palveluille, jotka myytävä yritys saa väliaikaisesti TPG:ltä tai sen kautta siirtymäkauden aikana. Lisäksi ostajan tulisi pystyä kehittämään tarvittavat postivolyymit, joiden avulla se voisi hankkia verkostopalveluja, jotka vuorostaan antaisivat sille mahdollisuuden myydä palvelujaan kilpailukykyisin hinnoin. Näiden volyymien olisi oltava niin suuria, että myyty yritys niiden avulla voisi myydä lähtevän ulkomaanpostin palvelujaan hinnoilla, jotka vastaavat niitä, joita TNT IM Netherlands tällä hetkellä pystyy tarjoamaan. Tämä merkitsisi myös sitä, että ostajan olisi pystyttävä tarjoamaan postin jakelupalvelua kilpailukykyisin hinnoin maailmanlaajuisesti, kuten TNT IM Netherlands tällä hetkellä tekee, eikä vain keskittyen tietyille reiteille, joilla se saattaisi olla erityisen kilpailukykyinen. Myyty liiketoiminta menettäisi asiakaskuntansa ja sen mukana toimivuutensa heti, jos se ei pystyisi enää tarjoamaan asiakkailleen niitä hintoja ja palveluja, joita TNT IM Netherlands tällä hetkellä pystyy tarjoamaan. Koska sopimukset eivät ole pitkäaikaisia eivätkä sisällä yksinoikeutta, asiakkaat voivat siirtyä ja siirtyvät niiden palveluntarjoajien asiakkaiksi, jotka tarjoavat parhaat hinta/palvelu-paketit.
(155) Korjaustoimenpiteen onnistuminen riippuu pitkälti ostajan ominaisuuksista. Käsiteltävänä oleva ehdotus riittää varmistamaan, että mahdollinen ostaja pystyy jatkamaan liiketoimintaa lyhyellä aikavälillä ja kehittämään sitä pitkällä aikavälillä.
b. Henkilöstö
(156) Henkilöstön houkuttelun kieltävän lausekkeen tarkoitus on etenkin suojata myytävän yrityksen henkilöstöön tiiviisti liittyviä aineettomia hyödykkeitä ja taitotietoa. Myytävä yritys tarjoaa asiakkailleen lähtevän ulkomaanpostin palveluja. Se on palvelualan yritys. Aineelliset hyödykkeet eivät muodosta liiketoiminnan ydintä, kuten teollisuusyrityksissä. Liiketoiminta koostuu ennemminkin aineettomista hyödykkeistä ja taitotiedosta. Nämä ovat pitkälti yrityksen henkilöstön hallussa. Kuten edellä kuvailtiin, asiakassuhteet ovat epävakaita. Kokemus ja vakiintuneet asiakaskontaktit ovat siten elintärkeitä tällaisissa olosuhteissa. Ne on varmistettu ehdotetun yritysmyynnin avulla. Henkilöstön merkitys, joka on osoitettu tässä kappaleessa, muodostaa kuitenkin myös huomattavan osan puitteita, joissa komission tulisi arvioida mahdollinen osapuolilta ja ehdotetulta ostajalta tuleva pyyntö hyväksyä yritysmyynti ilman henkilöstön siirtoa (ks. jäljempänä).
c. Kilpailukielto
(157) Sitoumuksen olla sovitun ajan kilpailematta yrityksen nykyisistä asiakkaista pitäisi suojata myydyn yrityksen nykyinen liikearvo.
(158) Yleispalveluvelvoitteeseen liittyvä poikkeus takaa, että TPG kansallisen postilaitoksensa PTT Postin kautta pystyy noudattamaan yleispalveluvelvoitteeseen liittyvän lain vaatimuksia. Alankomaiden lainsäädäntö sallii PTT Postin noudattavan yleispalveluvelvoitetta tarjoamalla asiakkailleen yksilöllisesti neuvoteltuja sopimuksia vakiohintojen ja -alennusten sijaan. Näin tehdessään PTT Postin on toimittava syrjimättä ketään. Tämä voi johtaa velvoitteeseen, jonka mukaan PTT Postin on tehtävä tällaisia sopimuksia asiakkaiden kanssa näiden pyynnöstä, jos vastaavia sopimuksia jo on olemassa. Sitoumusten ehtojen mukaan toimitsijamiehellä on tarvittavat valtuudet, etenkin valtuudet valvoa ja määrätä toimenpiteistä tämän velvoitteen noudattamisen takaamiseksi ja erityisesti sen kiertämisen välttämiseksi. Tämä takaa, että poikkeus ei anna TPG:lle mahdollisuutta kiertää kilpailukieltovelvoitetta.
(159) Kuten edellä kuvailtiin, sitoumuksissa on toinen poikkeus, joka liittyy asiakkaisiin, jotka tällä hetkellä hankkivat palveluja sekä TNT IM Netherlands -yhtiöltä että Alankomaiden TPO:lta. Tämä poikkeus rajaa liikevaihdon, jonka TPO ja yhteisyritys saavat edelleen saavuttaa kunkin asiakkaan kanssa [...]*. Poikkeuksen soveltamisala on täten selvästi rajattu ja säilyttää nykyisen tilanteen näiden asiakkaiden osalta, eikä siksi ole todennäköistä, että se uhkaisi myytävää liikearvoa.
d. TNT:n nimi
(160) Koska myytävällä yrityksellä on oikeus kutsua itseään TNT International Mailin entiseksi liiketoiminnaksi ja osapuolilla on vastaavasti velvoite olla käyttämättä TNT:n nimeä, siirtymä, jossa TNT IM Netherlandsin palveluja alkaa tarjota yrityksen mahdollinen ostaja, sujuvoituu. Siksi ostajan pitäisi pystyä hankkimaan itselleen asema uskottavana kilpailijana Alankomaiden lähtevän ulkomaan yrityspostin markkinoilla.
4. MYYNTIMENETTELYT
a. Ennen keskittymän toteuttamista etsittävä ostaja (up-front buyer)
(161) Osapuolten ehdottama ratkaisu, jossa ennen keskittymän toteuttamista etsittävä ostaja yhdistyy myynnille asetettavaan lyhyeen määräaikaan, merkitsee sitä, että myyntiin liittyvä riski ja sen mukana vastuu toimenpiteen hyväksymisestä on kokonaan osapuolilla. Siinä tapauksessa, että ne eivät asetetun lyhyen määräajan kuluessa löydä ostajaa, joka täyttää edellä kuvaillut eri ehdot ja saa komission hyväksynnän, tämä ehdollinen hyväksymispäätös ei enää ole voimassa.
b. Joustolauseke
(162) Edellä kuvaillun joustolausekkeen avulla osapuolet ovat halunneet antaa komissiolle mahdollisuuden hyväksyä ostosopimus, johon ei sisälly edellä kuvaillun liiketoiminnan kaikkien osien myyntiä. Osapuolet katsovat, että jotkin mahdolliset ostajat eivät halua hankkia itselleen koko liiketoimintaa, koska niillä on jo tarvittava henkilöstö ja infrastruktuuri. Arvioidessaan osapuolten pyyntöä joustolausekkeen soveltamisesta komission on harkittava erittäin tarkkaan, merkitsisikö myynti liiketoiminnan luovuttamista ja olisiko kyseinen liiketoiminta elinkelpoinen. Tässä yhteydessä mahdollisen ostajan asema markkinoilla ja erityisesti sen käytössä olevat volyymit, verkostot ja ammattitaitoinen henkilöstö Alankomaissa ovat ratkaisevia.
5. LUOVUTETTAVAN LIIKETOIMINNAN VÄLIAIKAINEN HALLINNOINTI
(163) Osapuolet ovat todenneet, että toimintojen erillään pitäminen, johon viitataan tiedonannossa korjaustoimenpiteistä, ei ole tarpeen käsiteltävänä olevassa tapauksessa, koska osapuolten muut sitoumukset, etenkin sitoumus säilyttää liiketoiminnan täysi taloudellinen ja kilpailullinen arvo ja antaa toimitsijamiehen valvoa tätä sitoumusta, riittävät takaamaan, että toimintojen erillään pitämistä koskevaa sitoumusta ei tarvita.
(164) Perussyy tiedonannossa korjaustoimenpiteistä kuvailluille erillään pitämistä koskeville toimenpiteille on suojella erotettava liiketoiminta varmistamalla, että sillä on pätevä, itsenäinen johto ja että riski luottamuksellisten liiketoimintaa koskevien tietojen siirtymisestä osapuolten haltuun jääville liiketoiminnan osille on rajallinen. Komissio katsoo, että näitä intressejä suojaavat käsiteltävänä olevassa toimenpiteessä sitoumus olla viimeistelemättä toimenpidettä ennen kuin komission jäsen on hyväksynyt ostajan ja sitoumus etsiä ostaja erittäin nopeasti. Tämän pitäisi taata, että riskit, joiden välttämiseen erillään pitämistä koskevat määräykset on tarkoitettu, ovat rajallisia.
6. PÄÄTELMÄ
(165) Edellä olevan perusteella komissio katsoo, että osapuolten antamat sitoumukset ovat riittäviä poistamaan kilpailuongelmat, jotka komissio oli osoittanut ehdotettua toimenpidettä tutkiessaan, sillä ehdolla, että osapuolet täyttävät seuraavat sitoumukset, joihin komissio voi tehdä muutoksia liitteessä II olevan 12 kohdan nojalla:
a) yritysmyyntiä ja lykkäystä koskeva sitoumus, esitetty liitteessä II olevassa 1 ja 2 kohdassa;
b) sitoumus säilyttää luovutettavan liiketoiminnan kannattavuus, esitetty liitteessä II olevassa 3 kohdassa;
c) nykyisen henkilöstön siirtoa koskeva järjestely, esitetty liitteessä II olevan 5 kohdan kahdessa ensimmäisessä virkkeessä;
d) verkoston käyttöoikeus, esitetty liitteessä II olevan 6 kohdan i ja ii alakohdassa;
e) myyntimenettelyn saattaminen päätökseen, esitetty liitteessä II olevan 7 kohdan ensimmäisen alakohdan ensimmäisessä virkkeessä ja toisen alakohdan lauseessa, joka kuuluu "sillä ehdolla, että ... komission hyväksymän ...";
f) myytävän liiketoiminnan myynti ostajalle, joka täyttää liitteessä II olevan 7 kohdan 3 alakohdan kahdessa ensimmäisessä virkkeessä esitetyt ehdot;
g) kaikkien toimenpiteiden noudattaminen, joista toimitsijamies määrää saadakseen osapuolet noudattamaan sitoumustaan, joka on esitetty liitteessä II olevan 10 kohdan i alakohdan b kohdassa.
(166) Edellä esitetyt sitoumuksen osatekijät ovat ehtoja, sillä vain niiden täyttyessä (ottaen huomioon kaikki liitteessä II olevan 12 kohdan mukaiset muutokset) voidaan merkityksellisillä markkinoilla saada aikaan rakenteellinen muutos.
(167) Muut sitoumuksen osatekijät ovat velvoitteita (ottaen huomioon kaikki liitteessä II olevan 12 kohdan mukaiset muutokset), sillä ne koskevat tavoitellun rakennemuutoksen aikaansaamiseen tarvittavia täytäntöönpanovaiheita. Tämä koskee erityisesti:
a) kilpailukieltovelvoitteita, esitetty liitteessä II olevassa 4 kohdassa;
b) muita kuin liitteessä II olevan 5 kohdan kahdessa ensimmäisessä virkkeessä esitettyjä henkilöstöön liittyviä sitoumuksia;
c) teknistä, hallinnollista ja toimintatukea sekä viittausta entisen liiketoiminnan nimeen, joita koskevat liitteessä II olevan 6 kohdan iii, iv ja v alakohta;
d) myyntimenettelyä, joka on kuvailtu liitteessä II olevassa 7 ja 8 kohdassa, lukuun ottamatta osaa, johon on viitattu päätöksen 165 kohdassa;
e) toimitsijamieheen liittyviä määräyksiä (luku D), lukuun ottamatta osaa, johon on viitattu 165 kohdassa.
VII PÄÄTELMÄ
(168) Edellä esitetyn perusteella ja sillä ehdolla, että liitteessä II esitettyjen sitoumusten mukaiset ehdot ja velvoitteet täytetään, ehdotettu toimenpide ei luo eikä vahvista määräävää asemaa, joka merkittävästi häiritsisi tehokasta kilpailua Euroopan talousalueella tai sen merkittävällä osalla. Toimenpide on sen vuoksi julistettava asetuksen (ETY) N:o 4064/89 8 artiklan 2 kohdan nojalla soveltuvaksi yhteismarkkinoille ja ETA-sopimuksen toimintaan,
ON TEHNYT TÄMÄN PÄÄTÖKSEN:
1 artikla
Ilmoitettu toimenpide, jolla yritykset The Post Office, Yhdistynyt kuningaskunta, TNT Post Group NV, Alankomaat, ja Singapore Post Private Limited, Singapore, hankkivat asetuksen (ETY) N:o 4064/89 3 artiklan 1 kohdan b alakohdassa tarkoitetun yhteisen määräysvallan kahdessa uudessa yhteisyrityksessä, nimeltään "Delta" ja "NewCo", julistetaan yhteismarkkinoille ja ETA-sopimuksen toimintaan soveltuvaksi.
2 artikla
Tämän päätöksen 1 artikla on voimassa edellyttäen, että osapuolet täyttävät seuraavat ehdot, joita komissio voi muuttaa liitteessä II olevan 12 kohdan nojalla:
a) yritysmyyntiä ja lykkäystä koskeva sitoumus, esitetty liitteessä II olevassa 1 ja 2 kohdassa;
b) sitoumus säilyttää luovutettavan liiketoiminnan kannattavuus, esitetty liitteessä II olevassa 3 kohdassa;
c) nykyisen henkilöstön siirtoa koskeva järjestely, esitetty liitteessä II olevan 5 kohdan kahdessa ensimmäisessä virkkeessä;
d) verkoston käyttöoikeus, esitetty liitteessä II olevan 6 kohdan i ja ii alakohdassa;
e) myyntimenettelyn saattaminen päätökseen, esitetty liitteessä II olevan 7 kohdan ensimmäisen alakohdan ensimmäisessä virkkeessä ja toisen alakohdan lauseessa, joka kuuluu "sillä ehdolla, että ... komission hyväksymän ...";
f) myytävän liiketoiminnan myynti ostajalle, joka täyttää liitteessä II olevan 7 kohdan 3 alakohdan kahdessa ensimmäisessä virkkeessä esitetyt ehdot;
g) kaikkien toimenpiteiden noudattaminen, joista toimitsijamies määrää saadakseen osapuolet noudattamaan sitoumustaan, joka on esitetty liitteessä II olevan 10 kohdan i alakohdan b kohdassa.
3 artikla
Tämän päätöksen 1 artikla on voimassa edellyttäen lisäksi, että osapuolet täyttävät seuraavat velvoitteet, joita komissio voi muuttaa liitteessä II olevan 12 kohdan nojalla:
a) kilpailukieltovelvoitteet, esitetty liitteessä II olevassa 4 kohdassa;
b) muut kuin liitteessä II olevan 5 kohdan kahdessa ensimmäisessä virkkeessä esitetyt henkilöstöön liittyvät sitoumukset;
c) tekninen, hallinnollinen ja toimintatuki sekä viittaus entisen liiketoiminnan nimeen, joita koskevat liitteessä II olevan 6 kohdan iii, iv ja v alakohta;
d) myyntimenettely, joka on kuvailtu liitteessä II olevassa 7 ja 8 kohdassa, lukuun ottamatta osaa, johon on viitattu tämän päätöksen 2 kohdassa;
e) toimitsijamieheen liittyvät määräykset (luku D), lukuun ottamatta osaa, johon on viitattu tämän päätöksen 2 artiklassa.
4 artikla
TAULUKON PAIKKA
Tehty Brysselissä 13 päivänä maaliskuuta 2001.

Labels: 12
4